08 апрел 2020, Тошкент вақти: 21:19\nТрампнинг 29 июль куни Твиттердаги баёнотига қўшимча равишда янграган изоҳлари Пхеньян қитъалараро баллистик ракетани (ҚБР) синовдан ўтказгандан сўнг пайдо бўлди. Ушбу ядро қуроли ташувчи ракеталар АҚШ ҳудудига қадар учиб бора олиши айтилди.\nАҚШ ҳарбий ҳаво кучлари 30 июль куни тарқатган баёнотда Трамп изоҳларидан бир неча соат сўнг АҚШнинг ҳарбий қудратини намойиш қилиш учун иккита B-1B бомба ташувчи учоғи Корея ярим ороли устидан учиб ўтгани айтилди.\nҲарбийларнинг хабар қилишича, бомба ташувчи учоқлар АҚШнинг Гуам оролидаги ҳарбий базасидан ҳавога кўтарилган ва 10 соатлик парвоз мобайнида уларга Япония ва Жанубий Корея қирувчи учоқлари ҳамроҳлик қилган. Учоқлар ҳаводаги объектларни қўлга олиш бўйича ва бошқа амалиётлар ўтказди.\nЖанубий Корея президенти Мун Чжэ Ин: “Ҳарбий кучларимиз Корея-АҚШ ҳарбий тайёргарлигини кучайтиради ҳамда ҳар қандай иғволарга қарши туриш учун Корея-АҚШ иттифоқига асосланган ҳамкорлик тизимини қўллаб-қувватлайди”, деб баёнот берди.\nТрамп Твиттердаги изоҳларида АҚШнинг ўзидан олдинги раҳбариятини Пекинга, кўмаклашишни истамаётганига қарамай, миллиардлаб доллар пул ишлаб олиши учун имкон берганликда айблади.\n“Хитойдан ҳафсалам пир бўлди. Олдинги аҳмоқ раҳбарларимиз уларга йиллик ўзаро савдодан юзлаб миллиард доллар пул ишлаб олишига имкон берди, аммо улар биз учун Шимолий Корея масаласида ҳеч иш қилмаяпти, фақат гап билан овора. Биз бу ҳолнинг давом этишига йўл қўймаймиз. Хитой бу муаммони осонгина ҳал қилиши мумкин эди”, деб ёзди у.\n2016 йилда Қўшма Штатларнинг Хитой билан савдо камомади 309 миллиард доллар бўлди.\nТрамп ва бошқа раҳбарлар Хитойни қайта-қайта Шимолий Кореяга Бирлашган Миллатлар Ташкилоти қарорлари билан тақиқланган ядро ва баллистик ракеталар дастури юзасидан босим ўтказишга даъват этиб келади.\nХитой Ташқи ишлар вазирлиги 29 июль куни Шимолий Кореянинг “ракета учириши” БМТ қарорларига ва “халқаро ҳамжамиятнинг умумий истаклари”га зид бўлгани учун бундай амалиётга қарши экани хусусида баёнот берди.\nШимолий Корея расмийлари 29 июль куни Пхеньяннинг сўнгги ҚБР синови Сеулни АҚШнинг THAAD ракетадан ҳимоя тизимини мамалакат ҳудудида тезроқ жойлаштиришга мажбур қилганини билдирди. Хитой ушбу тизим жойлаштирилишига қаттиқ қаршилик кўрсатиб келмоқда.\nАҚШ армияси вакилларининг маълум қилишича, Америка ва Жанубий Корея ҳарбий кучлари “юзадан-юзага” ракеталари билан машқлар ўтказди ва ҚБР синовидан сўнг “ҳарбий жавоб вариантлари”ни муҳокама қилди.\nШимолий Корея раҳбари Ким Чен Иннинг айтишича, сўнгги синов “АҚШ учун жиддий огоҳлантиришдир ва ушбу мамлакат сиёсатчилари у тажовузкор эканини, мабодо Пхеньянга қарши иғвогарлик қиладиган бўлса, жазосиз қолмаслигини тушуниши керак”.


Kutubxona - Umar Sayfiddin. Choʻqmor (hikoya) / Kiril\nSiz shu sahifadasiz: Umar Sayfiddin. Choʻqmor (hikoya) / Kiril\nАсар номи Чўқмор (ҳикоя)\nСўнгра чиқар ўйини.\nКичик пойтахтнинг қоришиқ кўчалари бугун гавжум эди. Худди баҳордаги ҳайит байрамидаги каби… Ёши улуғ хотинлар, кенг оқ енгли, кумуш жиякли бозор кийимларини кийишган, оқ потур шимли бақувват эркакларнинг тўла кўзаларда тақдим этган шаробларини ичиб жўшар эдилар. Ёш, қари, хотин ва болалардан иборат бўлган оҳири кўринмаган бир «Урра» занжири бақириб, чайқалиб оломоннинг ичидан ўтар, гирдоб тўлқини ҳолида айлана-айлана сарой олдида бирикар эди. Черковларнинг қўнғироқлари ғувулларди. Сарой дарвозасининг олдида жасур Боярин отлиқлари саф-саф бўлиб кутишарди. Эрталабдан бери ичган шаробларининг таъсири билан анчагина боши айланган машҳур қўмондон дубулғасининг қалқонини бироз орқага сурди. Отининг оғир узангилари устида гавдасини бироз кўтарди. Олдинга қаради. Ёнидаги биринчи зобитига:\n— Ҳалиям кўринишмади, - деди.\n— Яна «Византияга лойиқмиз», дейишади.\nОлдиларида бирданига кенгайган кенг “Урра” ҳалқаси иккаласини ҳам жим қилди, отларининг жиловларини тортиб бироз орқага тисарилдилар. Қўмондон истиқлолини қозонган халқнинг бу телбанамо, сарҳўш севинчига боқар, кайф оларди. Ярим беҳуш қизлар нашъали йигитларнинг қучоқларида, гайдаларнинг оҳангига шерик бўлар, “Яшасин Шаҳзода! Яшасин Шаҳзода!” нақоратларини ҳайқиришар, янги ҳукмдорларининг шарафига қадаҳларни синдиришиб ўйнарлар, сакрашарди. Сўнг Эфлак тожини кийган Попни Терговичда енгган Меҳмед Бей бир йилдан бери ўзини санжак беги эълон қилган эди. Аммо Эфлакликлар бу ҳокимга бўйсинмасдан Зипс Конти Заполядан ёрдам сўраган эдилар. Бу таҳликали иттифоқдан ҳурккан Меҳмед Бей дарров уларнинг хақларини, имтиёзларини, истиқлолларини берган эди. Мовий, булутсиз уфқда юксалган қуёшнинг ойдинлиги қаҳрамон Боярин отлиқларининг узун найзаларини ялтиратарди. Қўмондон зирҳли кўкрагини кўтарган тотли бир ҳаяжон билан бир халқига, бир навкарига боқар, этигидаги темир тақа билан отини туртиб кўкка сапчитарди. Биринчи зобит унинг каби гавдали, келишган эмасди. Қора-қура, хунук бири эди. Узун сочларига қиров тушган, кўса юзи ҳам заиф, ҳам буришиқ эди. Нашъали қўмондон ҳора ўйнаганлар ўтгандан кейин яна отини олдинга сурди.\n— Қонсиз бир зафар қозондик, деди. Қора отининг ёлини силаётган зобит:\n— Қонсиз зафар бўлмас!, - деб бошини чайқади.\n— Асло! - деб бақирди. Биз ортиқ мустақилмиз! Нишон ёрлиғи истиқлолимизни тасдиқлайди. Байроқ, довул, шўқмор ҳам подшоҳнинг шаҳзодамизга ҳадялари…\n— Уч юз отлиқми?, - деб бирданига ранги ўчди.\n— Ҳа сизни турклар-эй… Чорасиз қолишганда қанчалик камайишади. Қани эски ғурурлари? Энди дунё ўзгарди. Румелида қувватлари йўқ. Мана энди шаҳзодамизга буюк бир император муомаласи кўрсатишяпти!\n— Мен ақилдан оздим демакки?, - деди.\n— Фақатгина шу майдонда тўрт мингдан ортиқ аскаримиз бор!, - деди. Турклар ташрифда бир қўполлик қилишса ҳаммасини “пуф” деб учириб юборамиз.\n— Бу ерда отдан тушасизлар. Шаҳзодамизнинг саройига пиёда борасизлар, - дегизди.\nҚўмондон отини кўкка сапчитиб “Урра, урра!” дея ўзини олқишлаган халққа бўйнини эгиб кўпирарди. Бу қандай зафар эди! Мана бу ерда улуғ турк элчиси орқасидан яёв келарди. Саройнинг эшигига келганда отдан сакради. Таржимон воситасийла қандай қилиб орқасидан ҳузурга киришларини, қандай салом беришларини, қандай қилиб ҳурмат билан туришлари кераклигини элчига ва тери қопламали бир довул, қизил қопга солинган бир байроқ, оғир бир чўқморни тошиган уч аскарга англатди. Қиличини суғирди. Тош зиналардан бир ҳамлада юқори чиқди. Катта даҳлиздан ўтди. Янги шаҳзоданинг мулозимлари турк элчисини кўриш учун эшикларга тўпланардилар. Элчи буюк салласини тебратиб-тебратиб қадам ташларди. Қадамлари ҳам сийрак, ҳам оғир эди. Атрофида унга қараганларга кулимсирар, салом берарди. Йирик, қора кўзлари жуда хурсанд, жуда порлоқ боқарди. Ўнг қошини юқори чимириб олган, қўли билан салласини тузатарди. Қўмондон тож залига келганда тўҳтади, орқага қайтди. Туркларнинг кийимларида ташрифга зид бир нарса борми, деб диққат билан ҳаммасига бир-бир қараб чиқди. Сўнгра қўли билан элчининг пешонасига эгилган салласини бироз орқага итариб тузатди. Шаҳзоданинг ҳузурида қандай эгилажакларини имо-ишорат билан англатди. Сўнгра икки тарафида қинсиз қилич ушлаб турган навбатчиларнинг ёнидаги баланд эшикнинг пардасини очди. Эшикдан биринчи бўлиб кирди. Тахтда ўтирган шаҳзодага тўғри юрди. Ергача эгилиб салом берди. Кейин орқасига тисарилиб ташқарига чиқди. Элчи билан уч турк ўртада қолдилар. Юксак тахтнинг атрофига бутун Боярин райислари, машҳур қаҳрамонлар, Войводалар тизилган эдилар. Ҳаммаси типпа-тик турарди. Очиқ панжаралардан кирган намли нур бу оғир сарой сукунатига қоришар, гавжум залга кимсасиз ибодат ери кўриниши берарди. Элчи қўйнидан чиқарган мактубни ўпиб бошига қўйди. Сўнгра ерга тикилганча тўғрига қараб юрди. Мактубни тахтида тошлар билан безалган ҳайкалдай қимирламай ўтирган шаҳзодага узатди. Шаҳзоданинг ўнг қўлида олтин бир асо бор эди. Чап қўли билан олган мактубига ғоят аҳамиятсиз бир нарсадай менсимай қаради. Сўнгра чап тарафида турган, салласига мовий пат қадалган ёш ёрдамчисига берди. Элчи яна кўзларини ерга тикканича орқагасига қараб юрди ва ўртадаги аскарининг елкасидан чўқморни олди. Бу ғоят оғир, олтин безакли, сариқ сопли бир жиҳоз эди. Элчи такрор ерга қараб юрар, кулимсирарди. Бутун кўзлар унинг ҳаракатини таъқиб қиларди. Элчи тахтнинг ёнига келди. Тўсатдан….кўз билан илғаб бўлмас тезликда юқорига кўтарган бу қўрқинч чўқмор билан шаҳзоданинг олмосли тожига бир туширди…\n— Мана кўрдингиз а….Истиқлол савдосига тушган осий жазосини еди! - деб ҳайқирди. Элчининг кўзлари оловдай ёнар, гўё бўйи бирданига девдай узайган, салласининг учи кескинлашган, пастга осилган мўйловлари тиккайгандай эди. Боярин райислари, зирҳли аскарлар, қаҳрамон войводалар жонсиз каби қимирлашолмас, тахтида боши эзилган ҳукмдорларига қараб титрардилар. Элчи залнинг ўтрасидаги аскарларига қараб:\n— Амрингиз бош устига… - деб уччаласи ҳам югириб ташқарига чиқишди.\n— Қани подшоҳ номига менга итоат қилингларчи!, - деди.\nСарой ташқарисидаги соқчилар ҳам, ичкаридагилардай донг қотиб қолган, қўрқувдан қимирлай олмасдилар. Қуролларини ерга ташлаб, таслим бўлдилар. Фақат икки кишининг, яъни довул чолган аскарга “Ташрифни бузяпсан” деб қилич кўтарган сарҳўш қўмондон билан, зудлик билан қочмоқчи бўлган зобитнинг калласи учирилди. Фақат бу қадар…\n↑ Караман - Туркиядаги вилоятлардан бири.\n↑ Потур - Оёқ қисми тор шим.\n↑ Гайда - Скандинавияга хос чолғу асбоби.\n↑ Эфлак - Руминиянинг тарихий жойларидан бири.\n↑ Тергович - Венгриядаги шаҳарча.\n↑ Санжак беги - Усмонли сулоласининг сўнг пайтларида давлат тарафидан тайинланган, байроқлардан масъул бўлган шахс.\n↑ Зипс - Венгриядаги шаҳар.\n↑ Конти - Ғарбда асилзода эркаклар учун қўлланилган исим.\n↑ Заполя - Венгриянинг бош қўмондонларидан бири.\n↑ Ҳора - Бир қанча кишининг қўлма-қўл ушлашиб мусиқага ҳамоҳанг шаклда ўйнайдиган Ғарбга махсус рақс тури.\n↑ Румели - Византия Давлатинин ерлари, маъносида айтилган сўз.\n↑ Войвода - Усмонлиларнинг Эфлак ва Богдан бекларига берган исмлари.\n"http://www.kutubxona.com/wiki/index.php?title=Umar_Sayfiddin._Choʻqmor_(hikoya)_/_Kiril&oldid=14138" dan olindi


Сovid-19 юқтирган сони 6 кишига етди » Muzlik.uz - O‘zbekiston yangiliklari\nСovid-19 юқтирган сони 6 кишига етди\nЎзбекистонда Сovid-19 коронавирусини юқтириб олганлар сони олти кишига етди, дея хабар қилди Соғлиқни сақлаш вазирлиги. Вирус биринчи беморнинг турмуш ўртоғи ва неварасида ҳам аниқланди. Аввалроқ 11 март куни Париждан келган аёлнинг ўғли ва қизи ҳам касалликни юқтиргани тасдиқланган эди. Ушбу уч кишида вирус борлиги 15 март куни маълум бўлди. Худди шу куни Истанбулдан келган Ўзбекистон фуқаросида ҳам коронавирус аниқланди. Соғлиқни сақлаш вазирлиги бемор билан алоқага киришган одамлар рўйхати тузилгани ҳамда улар устидан тиббий назорат ўрнатилганини маълум қилди.


18 апрел 2021, Тошкент вақти: 15:41\nКейинги йилларда болаларни пахтага чиқариш тўхтатилгани ҳолда¸ катталарни мажбурий меҳнатга чиқариш кучайгани айтилмоқда.\nЎн йиллардан бери минглаб ўзбекистонлик пахта теримига сафарбар қилиниб келади. Халқаро меҳнат ташкилоти маълумотларига кўра, ўтган йилда 170 мингга яқин одам пахта теришга мажбурланган. Бу рақам катта бўлса-да, ташкилот мамлакатда муаммони бартараф қилиш йўлида илгари силжиш борлигини айтди.\nАйни пайтда¸ ўзбек ва Ғарб давлатларидаги инсон ҳуқуқлари фаоллари бундай хулоса қилишга ҳали эрта эканини айтмоқда. Улар мажбурий болалар меҳнатидан фойдаланиш кескин камайганини эътироф этган ҳолда катталар мажбурий меҳнатига барҳам берилмагани, ҳукумат монополияси бу муаммони йўқ қилишга йўл бермаётганини айтишмоқда.\nЖорий президенти Шавкат Мирзиёев 2016 йил сентбярда вафот этган Ислом Каримовнинг 20 йилдан ошиқ давом этган репрессив раҳбарлигидан сўнг ҳокимиятга келгач, Ўзбекистон пахта саноатида ислоҳотлар бошлади.\nПахта ўстириш жуда кўп миқдорда сув талаб қилишига қарамасдан, Совет Иттифоқи етакчилари Ўзбекистоннинг қуруқ иқлимида пахта саноатини ривожлантиришни ўз олдига мақсад қилиб қўйган. Ўтган асрнинг 70 йиллари якунида Совет Иттифоқидаги бутун пахтанинг 70 фоизи Ўзбекистон ССРда етириштирилган.\nСовет Иттифоқи парчаланиб кетиши ортидан юзага келган теника ва сармоя тақчиллиги туфайли пахта теришда тобора кўпроқ одамлар меҳантидан фойдалана бошланди. Университет, шифохона ҳамда пахтага умуман алоқаси йўқ ширкатларнинг миллионлаб ходими ҳар йили пахта теримига жалб қилинди.\nКейинги ўн йил ичида Ўзбекистонда етиштирилган йиллик пахта қиймати 1 миллиард доллардан ошар экан, ўзбек ва Ғарб фаоллари ўзбек пахтасига қарши кампания бошлади. Хусусан, Cotton Campaign халқаро коалицияси 2010 йили Ўзбекистонда етиштирилган пахтага бойкот эълон қилиш тадбирини бошлади. Бунга Ўзбекистонда болалар ва катталар пахта теримида мажбурий меҳнатга жалб этилаётгани асосий сабаб бўлди. Бойкотга Nike, Zara, GAP, Levis, H&M, UNIQLO ва бошқа жаҳонга машҳур ўнлаб бренд қўшилди.\n2012 йил ўша пайтда Бош вазир лавозимида ишлаган Мирзиёев пахта теришда болалар меҳнатидан фойдаланишни тўхтатишни буюрди. Аммо айрим ҳудудларда пахта теримига болаларни жалб қилиш давом этди.\nКаримов вафотидан кейин ҳокимиятга келгач Мирзиëев ислоҳотга қўл урди - 2018 йил май ойида Тошкент ҳукумати мажбурий меҳнатга барҳам беришга оид фармон чиқарди. Ҳуқуқни ҳимоя қилувчи ташкилотлар вазият яхшиланганига қарамай, пахта саноати ва бошқа соҳаларда мажбурий меҳнат учраб туришини айтиб келади.\nХалқаро меҳнат ташкилотига кўра, 2018 йилги терим мавсумида ҳукуматнинг мажбурий меҳнатни тугатишга қаратилган саъй-ҳаракатлари натижаси кўринди.\nТашкилотнинг 1 апрель куни эълон қилинган ҳисоботида “2018 йилги пахта теримида Ўзбекистонда мажбурий болалар меҳнати ҳамда умуман мажбурий меҳнатни йўқ қилишда катта ўзгаришлар бўлгани кузатилди. 2017 йилга солиштириганда бу йилги терим давомида мажбурий меҳнат 48 фоизга озайди”, дейилади.\n“Аммо кўплаб мажбурий меҳнат ҳолатлари ҳануз кузатилди ва мажбурий меҳнатдан фойдаланишга замин яратувчи тизимлар бутунлай йўқ қилингани йўқ”, дейилади ҳисоботда.\nБундан 10 кун олдин АҚШ ҳукумати ўзбек пахтасини мажбурий болалар меҳнати билан ишлаб чиқариладиган маҳсулотлар рўйхатидан чиқарган эди.\nЎзбекистон – Германия Инсон ҳуқуқлари форуми 2018 йилги терим давомида ижобий ўзгаришлар содир бўлганини эътироф қилган ҳолда¸ 4 апрель кунги ҳисоботида мажбурий меҳнат катталар учун йирик муаммо бўлиб қолаётгани, ҳукумат идоралари¸ давлат бошқарувидаги ширкатлар ҳамда бошқа норасмий ташкилотлар муммони бутунлай бартараф қилишга тўсқинлик қилаётгани айтилади.\nМажбурий меҳнатнинг сақланиб қолаëтгани сабабларига мисол ўлароқ ҳисоботда Ўзбекистон ҳукумати ҳануз йиллик пахта режасини белгилаётгани ҳамда вилоят ва туманларда расмийлар давлат ва хусусий ширкатлар ходимларини пахта теришга мажбурлаётгани келтирилган.\nФорум вакили Аллисон Гилл Озодлик билан суҳбатда:\n- Хулоса қилиб айтганда, ҳукумат ишлаб чиқариш тизимида фаолият юритаётган ҳукумат ходимлари ҳануз қонунни бузмоқда, - деди.\nГиллга кўра, Мирзиёев маъмурияти совет тизимини йўқ қилиб, ишлаб чиқаришни хусусийлаштириш сари секин ҳаракатланмоқда. Масалан, ширкатларга пахта етиштириш бўйича фермерлар билан тўғридан-тўғри шартнома тузиш имкони берилмаган..\n- Умид қиламанки, хусусийлаштиришга ўтилар экан, ишлаб чиқариш билан боғлиқ ушбу муамоларнинг айримларини ҳал қилишади, - деди Гилл.


Доим сирим унга айтар эдим,\nЯхши ёмон кунда ёнимда бўлар дея ишонар эдим.\nЎша йўқотган дўстим каби,\nЧин дўст бўлади дея ўйлар эдим.\nНахот инсон қадрланса қараб усти бошига,\nҲар бир инсон ўтса у томонга.\nДўстим деб билганим асли қўйнимдаги илонлигин,\nҚайдан билибман уни дўстим деб асли мен ҳато қилибман\nДўстим деб билганим сотти душманга,\nНозик сирларим ошкор этти барчага.\nВақт ўткач бевафо дўстим олмоқчи бўлди чин дўстлик номин.\nМисли мен унутгандек унинг қилмишин,\nМенинг сирларим барчага ошкор этканин.\nЮзига солмоққа шошиларди тилим,\nЛек оғритмай дердим унинг дилин.\nУнинг ёнин олардим доим,\nУнга ёрдам берай дея шошилардим.\nАммо не бўлдики ўзимнинг номим,\nҚилиб олдим-ку қора.\nҲақиқат бор экан қарор топгунча,\nЛек бу дил вайрон бўларкан\nЎша кун келгунча.\nАммо ул бевафо дўстим билмади менинг қадрим,\nҲеч бир сохта дўстларим бўла олмади чин дўстим.\nTags: №4, Ш.Раҳимова


«ВОЙ УЯЛАМАН, ҚЎРҚАМАН!!!» | Суғдиёна биринчи аёллар электрон журнали\nЁхуд жуфти ҳалоли билан қовушишдан қўрқиш ёки уялиш ҳолатларини бартараф этиш ҳақида\n— Эрим яқин кунларда ўттиз ёшни қаршилайди. Ўтган йилнинг декабрь ойида тўйим бўлган. Шу вақт ичида бирор марта бирга бўлмадик. Эрим шу ёшгача жинсий алоқада бўлмаганини тан олди. Бу ҳақда, ҳатто тасаввурга эга эмас экан. Шифокор кўригидан ўтишга зўрға кўндирдим. Уролог-андролог эримга ўткир яллиғланиш, варикоз ва қуввати пастлик хасталиклари ташхисини қўйди. Варикозни операция қилиш керак дейишди. Шифокорнинг айтишича, вақтида даволанмаслик бепуштликка олиб келар экан. Қизиғи, тўйдан аввал тиббий текширувлардан ўтганмиз. Ўшанда бундай касалликлар аниқланмаганди. Бундан ташқари, эрим жуда асабий, ижобий ҳиссиётлардан йироқ. Қайнонам эримни даволашга мажбур қилганим учун мени ёмон кўриб қолган. Ҳозир ота-онамникида яшаяпман. Эримнинг оиласидагилар ўғлининг айбини тан олишни исташмади. Р. Алломова, 23 ёш. Таҳририятимизга муштарийлардан мана шу мурожаат қабилидаги мактублар кўплаб келиб туради. Жуфти ҳалоли билан қовушишдан қўрқиш ёки уялиш ҳолатларини бартараф этиш ҳақида олий тоифали шифокор, сексопатолог-андролог Рамазан НАЗАРОВ тавсиялар беради. Эркаклардаги жинсий алоқадан қўрқиш ёки ожизлик деганда эрекция (жинсий қўзғалиш)нинг суст ёки умуман бўлмаслиги тушунилади. Бу ҳолатни келтириб чиқарувчи сабабларни шифокорлар 2 катта гуруҳга бўлишади: жисмоний (физиологик) ва психологик. Физиологик сабаблар: қон томир хасталиклари, эндокрин тизимнинг бузилиши, урологик муаммолар (пешоб йўлларидаги яллиғланиш), баъзи соматик касалликлар туфайли эркакларда жинсий ожизлик келиб чиқиши мумкин. Нима учун ёш йигитлар учраяпти?\nМурожаат қилган муштарийга маслаҳат: турмуш ўртоғингиз билан биргаликда сексопатолог-андрологга мурожаат қилинг. Шифокор билан биргаликда муаммоларингизга барҳам беринг!\nЗафар УБАЙДУЛЛАЕВ тайёрлади. Twitter НравитсяSocButtons v1.5


Ўзбекистон Республикасининг Қонуни Туризм тўғрисида\n20 August 1999 Чоп этиш учун\nУшбу Қонуннинг мақсади туризм соҳасидаги муносабатларни ҳуқуқий жиҳатдан тартибга солиш, туристик хизматлар бозорини ривожлантириш, шунингдек туристлар ва туристик фаолият субъект ларининг ҳуқуқлари ва қонуний манфаатларини ҳимоя қилишдан иборат.\nтуризм— жисмоний шахснинг доимий истиқомат жойидан соғломлаштириш, маърифий, касбий-амалий ёки бошқамақсадларда борилган жойда (мамлакатда) ҳақ тўланадиган фаолият Билан шуғулланмаган ҳолда узоғибилан бир йил муддатга жўнаб кетиши (саёҳатқилиши);\nтурист— Ўзбекистон Республикаси ҳудуди бўйлаб ёки бошқамамлакатга саёҳатқилувчи (доимий истиқомат жойидан туризм мақсадида жўнаб кетган) жисмоний шахс;\nтуристик фаолият— ушбу Қонун вабошқақонун ҳужжатлари талабларига мувофиқ саёҳатларни ваулар билан боғлиқ хизматларни ташкил этиш борасидаги фаолият;\nэкскурсия фаолияти— туристик фаолиятнинг тарихий ёдгорликлар, диққатга сазовор жойлар вабошқаобъектлар билан таништириш мақсадида олдиндан тузилган йўналишлар бўйича экскурсия етакчиси ҳамроҳлигидаги 24 соатдан ошмайдиган экскурсияларни ташкил этишга доир қисми;\nтуристик ресурслар— тегишли ҳудуднинг табиий-иқлим, соғломлаштириш, тарихий-маданий, маърифий ваижтимоий-маиший объектлари мажмуи;\nтуристик фаолият субъектлари— белгиланган тартибда рўйхатга олинган ватуристик хизматлар кўрсатиш билан боғлиқ фаолиятни амалга ошириш учун лицензияси бўлган корхоналар, муассасалар, ташкилотлар;\nтуристик индустрия— туристик фаолиятнинг туристларга хизмат кўрсатишни таъминловчи турли субъектлари (меҳмонхоналар, туристик комплекслар, кемпинглар, мотеллар, пансионатлар, умумий овқатланиш, транспорт корхоналари, маданият, спорт муассасалари вабошқалар) мажмуи;\nтур— муайян йўналиш бўйича туристик хизматлар мажмуи (жой бандлаш, жойлаштириш, овқатлантириш, транспорт, рекреация, экскурсия хизматлари вабошқахизматлар) билан таъминланган аниқ муддатлардаги туристик саёҳат;\nтуристик хизматлар— туристик фаолият субъектларининг жойлаштириш, овқатлантириш, транспорт, ахборот-реклама хизматлари кўрсатиш борасидаги, шунингдек туристларнинг эҳтиёжларини қондиришга қаратилган бошқахизматлари;\nтуристик гуруҳ раҳбари— туристик фаолият субъектининг вакили бўлган ваунинг номидан ишкўриб, туристларга ҳамроҳлик қилувчи, туристик хизматлар кўрсатиш шартномаси шартларининг бажарилишини таъминловчи жисмоний шахс;\nгид (экскурсия етакчиси)— тур қатнашчиларига туристик хизматлар кўрсатиш шартномаси доирасида экскурсия-ахборот, ташкилий йўсиндаги хизматлар вамалакали ёрдам кўрсатувчи жисмоний шахс;\nтуристик фаолиятни амалга ошириш учун лицензия— туристик фаолиятни амалга оширишга бўлган ҳуқуқнитасдиқловчи махсус рухсатнома;\nсертификат— туристик хизматлар сифатини вауларнинг муайян стандартга ёки бошқанорматив ҳужжатга мувофиқлигини тасдиқловчи ҳужжат.\nтуризм ватуристик индустрияни ривожлантириш;\nфуқароларнинг саёҳатқилиш пайтидаги дам олиш, эркин ҳаракатланиш вабошқаҳуқуқларини таъминлаш;\nтуристик ресурслардан оқилона фойдаланиш вауларни сақлаш;\nболалар, ёшлар, ногиронлар ва, аҳолининг кам таъминланган қатламлари туризми (экскурсиялари) учун шароит яратиш;\nтуристларнинг хавфсизлигини, уларнинг ҳуқуқлари, қонуний манфаатлари вамол-мулки муҳофаза қилинишини таъминлаш;\nтуризм соҳасининг илмий таъминотини ташкил этиш варивожлантириш;\nкадрларни тайёрлаш, қайта тайёрлаш вауларнинг малакасини ошириш;\nчет мамлакатлар вахалқаро ташкилотлар билан ҳамкорликни ривожлантириш.\nтуристларнинг бориши тақиқланган объектлар ваҳудудларни белгилайди;\nқонун ҳужжатларига мувофиқ бошқамасалаларни ҳалқилади.\nтарихий-маданий меросни тарғибқилишни, туристик салоҳиятни сақлаш варивожлантиришни ташкил этади;\nтуристик фаолият субъектларига уларнинг фаолиятини ташкил этиш билан боғлиқ масалаларда услубий вабошқайўсинда ёрдам кўрсатади;\nюридик важисмоний шахсларнинг пул бадаллари;\nзаём маблағлари (облигация заёмлари вабошқазаёмлар, банк кредитлари вабошқакредитлар);\nқонун ҳужжатларида тақиқланмаган бошқаманбалар ҳисобидан амалга оширилади.\nсаёҳатга тааллуқлитўлиқ ваишончли ахборот олиш;\nТурист қонун ҳужжатларига мувофиқ бошқаҳуқуқларга ҳамэга бўлади.\nбожхона вачегара назорати қоидаларига;\nтурнинг муддати вайўналишини, хизмат кўрсатиш даражасини, транспорт хизмати кўрсатиш турини, туристнинг хавфсизлигини таъминлаш ваунинг мол-мулкини қўриқлаш усулини туристнинг розилиги вахоҳиши билангина ўзгартириш;\nтуристнинг розилиги билан ҳамда бухусусда тур бошланишидан камида йигирма кун олдин туристни хабардор қилиш шарти билан турнинг шартлашилган қийматини ошириш;\nхизматлар кўрсатиш мумкин бўлмаган форс-мажор ҳолатлари рўй берганда, шунингдек гуруҳнитузиш учун зарур миқдорда туристлар йиғилмаган тақдирда, туристларни буҳақдатур бошланишидан камида йигирма кун олдин хабардор қилган ҳолда туристик хизматлар кўрсатиш шартномасини бекор қилиш;\nТуристик фаолият субъекти қонун ҳужжатларига мувофиқ бошқаҳуқуқларга ҳамэга бўлади.\nтуристларга турни ташкил қилиш, уларнинг ҳуқуқлари вамажбуриятлари тўғрисида тўлиқ ахборот бериши;\nтуристик ресурслар, кўрсатиладиган объектларнинг (тарихий-архитектура ёдгорликлари, табиат объектлари вабошқаларнинг) сақланишига кўмаклашиши;\nтуристларга жароҳатланиш вабахтсиз ҳодисалардан сақланиш ҳамда уларнинг олдини олиш усулларини ўргатишлари, бирламчи тиббий ёрдам кўрсатиш юзасидан йўл-йўриқ беришлари, шунингдек белгиланган йўналишнинг хусусияти ватуристларнинг хатти-ҳаракатига боғлиқ ҳолда юзага келиши мумкин бўлган хавф манбалари ҳақида уларнинг ўзини хабардор қилишлари;\nтуристларнинг саёҳатлар, сафарлар, мусобақалар, бошқатуристик тадбирларга тайёргарлиги устидан назоратни амалга оширишлари;\nавтомобиль, тоғ, чанғи, велосипед, сув, мотоцикл, пиёда сафар, ғортуризми ватуризмнинг бошқамахсус турларини ташкил этиш ваўтказишда хавфсизликнинг алоҳида талабларини ишлаб чиқишлари ваамалга оширишлари шарт.\n«Туризм тўғрисида"ги Ўзбекистон Республикаси Қонунини амалга киритиш ҳақида\n1. «Туризм тўғрисида"ги Ўзбекистон Республикаси Қонуни матбуотда эълон қилинган кундан эътиборан амалга киритилсин.\n2. Ўзбекистон Республикаси Вазирлар Маҳкамаси ҳукумат қарорларини «Туризм тўғрисида"ги Ўзбекистон Республикаси Қонунига мувофиқлаштирсин, вазирликлар ва идоралар ўзларининг мазкур Қонунга зид бўлган норматив ҳужжатларини қайта кўриб чиқишлари ва бекор қилишларини таъминласин.\n1999 йил, 20 август,


Жаҳон соғлиқни сақлаш ташкилоти бош директори Тедрос Аданом Гебрейесус коронавирус юқтириб олган оналарга чақалоғини эмизишда давом этишни тавсия қилди.\n«Сабаби – она сутининг фойдаси инфекция хавфидан кўра муҳимроқ», – дея изоҳ берди Гебрейесус 3 август кунги брифингда.\nҚайд этиш жоиз, COVID-19 болаларда катталарга қараганда енгилроқ кечиши кузатилмоқда. Бунинг сабаби ҳозирча номаълум. Айрим тахминларга кўра, бу бола иммунитетининг вирусга жавоби меъёрида бўлиши билан изоҳланиши мумкин. Катталарда эса иммунитет олдин учрамаган вирусга қарши ҳаддан ортиқ кучли реакция ҳосил қилиши, бу эса бемор ҳолатининг ёмонлашишига олиб келаётгани айтилмоқда.\n3 августдаги брифингда коронавирус вакцинасига кучли умид боғлаш керак эмаcлиги ҳақида ҳам сўз борди. ЖССТга кўра, вакцина вазиятни яхшилаш учун ягона ва тезкор чора эмас, нормал ҳаётга қайтиш учун эса ҳали анча вақт бор.\nЖССТ раҳбари Тедрос Аданом Гебрейесус ва ташкилотнинг фавқулодда вазиятлар дастури ижрочи директори Майк Райан барча халқлар саломатлик талабларига қатъий амал қилишлари лозимлиги, жумладан, ҳамма учун тиббий ниқобда бўлиш, ижтимоий масофа сақлаш, қўлни тез-тез ювиш ва тест топшириш қоидалари доим биринчи ўринда туриши кераклигини таъкидлади.\n«Ҳукуматлар ва одамларга айтишимиз мумкин бўлган нарса: «Ҳаммасини тўлиқ бажаринг», дейишдан иборат. Тиббий ниқоб дунё давлатлари учун мажбурий бўлиб қолиши керак», – деди Гебрейесус брифингда.\nУнинг таъкидлашича, ҳозир бир пайтнинг ўзида қатор вакциналар 3-босқичда клиник синовлардан ўтказилмоқда. Улар орасидан самарали вакциналар чиқишига умид қилинмоқда. Бироқ ҳозирча вакцина ҳам, вазиятни яхшилайдиган чора ҳам йўқ.\nМайк Райаннинг сўзларига кўра, вирус тарқалиши хавфи юқори бўлиб турган Бразилия ва Ҳиндистон каби давлатлар кучли тарзда курашга тайёр бўлиши керак.\n«Барчаси тугашига ҳали анча бор, бунинг учун қатъият талаб этилади», – деди Райан.


16.05.2018 Муаллиф Камола Полвонова\nФарғона шаҳридаги Афросиёб маҳалла фуқаролар йиғинидаги Соҳибкорлар қабристони атрофи ёввойи ўтлардан тозаланди. Йўлларга шағал ётқилиб, асфальт қилишга тайёрланди. Сув қувурлари тортилди. Гул кўчатлари, райҳон экилди.\nЎтган йили қабристон атрофи девор билан ўралган эди, – дейди маҳалла фуқаролар йиғини раиси Фарҳод Жўраев. – Ҳашарларда ёшу қари бирдек иштирок этяпти. Ободлик кўчасидаги кўп қаватли уй олдида болалар майдончаси қурилди. Оқибат кўчасининг 1300 метрига асфальт ётқизилди. Кўча чироқлари ўрнатилди. Умиджон Розиқов хонадони таъмирлаб берилди.\nБувайдада илғор тажриба »\nБош саҳифа - 312 313 та


Ўзбекистон Республикаси пойтахтида дориҳонада гиеҳванд моддалар билан савдо қилувчи шахслар қўлга олинди\n23 Noyabr 12:02 Ҳодисалар\nГИЁҲВАНД МОДДАЛАР дориҳона зардекс ПРОКУРАТУРА Регапен\nПойтахтнинг Мирзо Улуғбек ва Бектемир туманларида дорихоналарда кучли таъсир этувчи дори воситаларининг бошқа мақсадларда сотилиши фактлари аниқланди.\nБу ҳақда 22 ноябр куни прокуратура департаменти матбуот хизмати хабар берди.\nҲуқуқни муҳофаза қилувчи органлар томонидан М.Ф дорихонаси ходимлари С.С ва М.Млар “Регапен” препаратини рецепты сотаётган вақтида қўлга олинди. Қамоққа олиш жараёнида 161 дона “Зардекс” ва 56 дона “Регапена” дори воситалари ашёвий далил сифатида олинди.\n“М.” дорихонасида ҳам худди шундай қўлга олинган бўлиб, фармацевт С.М ва С.Елар 4 дона “Регапен” таблеткасини рецептики 100 000 сўмдан сотган. Шунингдек, ушбу дорихонадан 62 дона “Регапен” дориси ашёвий далил сифатида олиб қўйилди.\nШунингдек, учинчи “Н.” дорихонаси ҳам бўлиб, у ерда ҳуқуқни муҳофаза қилувчи орган ходимлари томонидан гиёҳванд моддалар сифатида ишлатиладиган дори воситаларини сотаётган фарматсевтлар қўлга олинди: унинг ходимлари С.А ва У.Е. мижозга 3 дона “Зардекс” таблеткасини 45 минг сўмдан сотган. Улардан яна 83 дона “Зардекс” ва 4 дона “Регапен” дори воситалари ашёвий далил сифатида олинди.\nАниқланган фактлар асосида жиноят ишлари қўзғатилган.\nЖиззахда университет деканидан 100 минг доллар пора ундирилди\nТошкентда 20 дона қалбаки тилла тангаларни сотмоқчи бўлган шахс қўлга олинди


Ҳоким фақат ишдан кетиш билан қутулмайди - Президент ҳокимларни огоҳлантирди\nЮртимизда карантин чекловлари эълон қилинган дастлабки кунларда Президентимизнинг “Ҳурматли ҳунармандлар! Сизларнинг меҳнатингиз, янги-янги ташаббусларингиз ҳозирги вақтда аҳоли бандлигини таъминлашга, албатта, муносиб ҳисса қўшади”, деган гаплари уюшмамизга аъзо ҳунармандларни руҳлантирди. Натижада, мана, салкам икки ойдирки, улар уйида ўтириб, мунтазам ҳунармандчилик билан...\nЭмир Кустурица: "Голливуд – бу кино қабристони"\nГолливуд ҳаттоки эркинлик асосий ғоя сифатида илгари сурилса ҳам ҳар доим ҳаддан ташқари ғоявий бўлиб келган. Мен буни янги дин деб атайман, у одамларни муайян жамиятнинг бир қисми бўлиш ва уларни ҳаяжонлантириш учун яратилган. Тўғри, жуда машҳур фильмлар Голливудда ишлаб...\nЗамонавий ўзбек киносида миллий қадриятлар талқини — уч фильм мисолида\nБугун замон – тезкор, давр – шиддатли. Ҳаёт аталмиш сурон солиб оқаётган уммоннинг гўё бир томчиси бўлган инсон баъзан кунлар, ойлар, йиллар, умуман олганда умри қандай ўтганини англай олмай қолади. Бир манзилга етган йўловчи ҳориб ортига қарагани мисол ўтган умрини...\nTelegram'да порнографик фото ва видеолар тарқатган йигит жазоланди\nTelegram мессенжерида канал очиб, унда уятсиз ва беҳаё суратларни тарқатиб келган йигит аниқланиб, жазоланди. Бу ҳақда Ички ишлар вазирлиги хабар берди.\nПрезидентнинг “Ўзбекистон Республикасида идентификациялаш ID-картани расмийлаштириш ва бериш тизимини жорий этиш чора-тадбирлари тўғрисида”ги фармони лойиҳаси муҳокама учун жойлаштирилди.\n“Илҳақ” бўлган давр ёхуд фильм уруш даврини қай даражада очиб бера олди?\nҲар қандай фильм эстетик завқ бахш этиши билан бирга маънавий озуқа ҳам бериши керак. Ана шунда у кучли киноасарга айланади.\nБугун биз сизлар билан биргаликда янги Ўзбекистонни барпо этмоқдамиз — Президент буюк Ғалабанинг 75 йиллик байрами билан барча фахрийларни, бутун халқимизни табриклади\nБарчангиз хабардорсиз, сизлар билан бирга бундан роппа-роса бир йил муқаддам азим пойтахтимиз Тошкент шаҳрида муҳташам Ғалаба боғини барпо этишга қарор қилган эдик. Ушбу қароримиз замирида Ўзбекистон халқининг жанг майдонларида ва фронт ортида кўрсатган беқиёс жасорати ва матонатини тарих саҳифаларига муҳрлаш,...\nИккинчи жаҳон урушида жангчиларнинг мардлиги, жасорати синовдан ўтди. Уларнинг бирдамлиги, Ватан учун ҳатто жонларини аямаганлиги ўз исботини топди. Ғалабага эришдик. Уларнинг жанггоҳлардагиқаҳрамонликлари ҳақида кинолар яратилди, асарлар ёзилди. Ёзувчи Назир Сафаровнинг “Лукаш ботир” асари қаҳрамони асли иштихонлик Луқмон Ўроқов бўлади.\nЎзбекистондан чиққан биринчи уруш қаҳрамони ким эканлигини биласизми?\nМактабда ўқиб юрган пайтларим эди. Совет Иттифоқи қаҳрамони Қўчқор Турдиев билан учрашув бўлишини эшитиб, жойимда тура олмай қолдим. Ахир, биринчи ўзбек қаҳрамони, тирик афсона билан юзма-юз келиш шахсан мен учун катта бахт эди!\nShowing 241-258 of 1,133 items.


Владимир Путин нутқидан асосий иқтибослар\nБиз Россия бўлиб қолиш учун курашмоқдамиз - Владимир Путин\nВладимир Путин Украинадаги махсус операциянинг асл мақсади, иқтисодий санкциялар ҳамда Россия ҳамжамиятини ичидан низо чиқаришга уринишлар ҳақида.\nТОШКЕНТ, 17 мар - Sputnik. Россия президенти Владимир Путин 16 март куни федерал субъектларни ижтимоий-иқтисодий қўллаб-қувватлашга бағишланган мажлис ўтказди. Мажлис бошида президент Украинада олиб борилаётан махсус ҳарбий операция ва сиёсий вазият ҳақида тўхталиб ўтди.Махсус ҳарбий операцияБиз ҳарбий операция бошлашдан олдин Киев ҳукуматига турли каналлар орқали, қон тўкилишини олдини олиш мақсадида, Жангга кирмасликни ва Донбассдан қўшинларни олиб чиқишни таклиф қилдик. Лекин улар буни истамади. Нима дейиш мумкин, бу уларнинг қарори. Аслида нима бўлаётганини улар бир кун барибир тушунишга мажбур бўлади.Операция, режага мос равишда, муваффақиятли давом этмоқда.Украина, АҚШ ва қатор Ғарб давлатлари қўллаб-қувватлаши ёрдамида, Донбассга кучли ҳужум уюштиришга, у ерда этник тозалашлар ўтказишга тайёрланаётган эди. Ундан сўнг Қримга ҳужум қилиш режалаштирилган эди. Бизнинг Қуролли кучларимиз бу режаларни бузиб юборди. Биз Донецкда узоқ йиллар давомида олиб борилган агрессия ва геноцидга кўз юмиб тура олмаймиз.Бизда, Россия хавфсизлигини таъминлаш учун, ушбу ҳарбий операциядан бошқа имкон қолмаган эди. Биз Украинани Россияга таҳдид солувчи агрессив платформага айланишига йўл қўя олмаймиз.Ғарб томонидан бошқариладиган Киев режимига аниқ вазифани бажариш белгиланган – яъни Россияга қарши давлат тузиш. Ўз халқининг тақдири нима бўлиши уларга барибир. Миллионлаб олдамлар қочқинга айлангани, кўчлар миллатчилар ва қуролланган жиноятчиларга тўла экани, мамлакатда гуманитар фалокат юз бераётгани – уларга барибир.Коллектив Ғарб Украинага қурол-аслаҳа, ҳарбий маслаҳатчилар ва ёлланма аскарлар етказиб беришда давом этмоқда.Иқтисодий санкциялар оқибати Ғарб бизга қарши қурол сифатида иқтисодий санкцияларни танлади. Лекин санкциялар уларнинг ўзига кўпроқ зарра келтирмоқда. Уларнинг раҳбарлари ўз халқи олдида санкциялар оқибатди яна Россияни айбдор қилишмоқда. Лекин ушбу муаммолар бугун пайдо бўлгани йўқ. Улар бир неча йилдан бери бор ва тобора мураккаблашиб келмоқда. Уларнинг асосий сабаби – Ғарбнинг қандай йўл билан бўлса ҳам ўз етакчилигини сақлаб қолишга уринишидир. Санкциялар ҳам ана шу уринишнинг бир кўринишидир.Санкция киритиш – АҚШ марказий банки ва ЕИ давлатларининг маъсулиятсиз. Узоқни кўра билмайдиган ишларининг мантиқий давомидир. Улар ўз қўллари билан сўнгги кунларда жаҳон бозорларида дунё инфляциясини тезлаштириб юборишди. Оқибатда дунёда камбағаллар сони ошади ва озиқ-овқат етишмовчилиги муаммоси кучаяди.Глобал иқтисод ва АҚШ долларига ҳам жиддий путр етказилди. Доллар асосий резерв валюта сифатида ишончини йўқотмоқда.Россия компанияларининг хориждаги активларини ҳибсга олиш – бизнинг бизнесменлар учун яхши дарс бўлди. Ўз мамлакатига инвестиция киритишдан ишончлиси йўқ. Мен ўзим ҳам бу ҳақида шахсан огоҳлантирган эдим.Биз АҚШ томонидан ўтказилётган сиёсий босимларга қарамасдан Россияда ўз фаолиятини давом эттиришга қарор қилган компаниялар позициясини қадрлаймиз.Шунингдек мураккаб вазиятда Россияни тарк этишга қарор қилган компанияларни ҳам биламиз, лекин Ғарб давлатларидан фарқли равишда биз мол-мулк ҳуқуқини ҳурмат қиламиз.Ғарб эртаклари чипакка чиқди Бир нарсани аниқ тушуниш керак, янги санкциялар пакети барибир киритилар эди. Украина шунчаки бунга баҳона бўлди. Ғарбнинг мақсади – нима бўлса ҳам Россия ривожланишини тўхтатиб туриш. Шу сабабли улар бизнинг барча соҳаларимизга зарба беришга ҳаракат қилишмоқда: иқтисод, фан, маданият, ижтимоий соҳа, ҳар бир оила ва ҳар бир Россия фуқаросига қарши.Аксарият давлатларда россияликларга нисбатан миллатчилик, тажовузкорлик ҳолатлари учрамоқда. Уларни ишдан бўшатиш, болаларини мактабдан ҳайдаш ҳолатлари юз бермоқда.Россияга қарши мисли кўрилмаган ахборот уруши бошланди. Ғарб ОАВларининг – объективлиги афсона экани бир зумда чилпарчин бўлди. Дунёда энг оммавий бўлган АҚШ ижтимоий тармоқларидан бири Россия фуқароларини ўлдиришга чақирмоқда.Биз ушбу империя қандай куч ва салоҳиятга эга эканини яхши биламиз, лекин ҳақиқат ва адолат олдида у барибир кучсиз. Россия босқичма-босқич ўз позициясини барибир дунёга етказади. Бизнинг позициямиз ҳақгўй ва очиқ, дунёда тобора кўпроқ одамлар уни тушунмоқда.Ғарбнинг асл мақсади ва бешинчи колоннаКоллектив Ғарбнинг бугунги ҳаракатлари негизида – душманона геосиёсий мақсадлар ётибди. Улар кучли ва мустақил Россияни кўришни истамайди. Улар биз ўз миллий манфаатларимизни ҳимоя қилаётганимизни кўра олмайди. Биз 1990 йилларда Шимолий Кавказда сепаратизм ва терроризм Ғарб томонидан қандай қўллаб қувватланганини яхши эслаймиз. Улар ҳозир ҳам Россияни кучсиз қарам мамлакатга айлантиришни, территориал яхлитлигини бузишни истайди. Лекин бу иш ўшанда ҳам уларни қўлидан келмаган эди, энди ҳам келмайди.Улар “бешинчи колонна” деб аталувчи Россияда даромад топиб хорижда яшайдиган миллатчи-сотқинларга таянмоқда. Бундайларинг аксарияти жисмонан Ғарбда яшамаса ҳам ўз миясида, ўз фикрларида Ғарбга “қуллик” ғоялари асосида яшамоқда. Улар ҳозир хаёлан Россия халқи билан эмас - Ғарб билан. Бундай фикрлаш уларнинг фикрича “олий ирққа” тегишли эканидан дарак беради. Улар ўша “олий ирқ” остонасидан жой олиш учун ҳатто онасини ҳам сотишга тайёр. “Бешинчи колонна” фақат бир нарсани тушунмайди – улар “Олий ирққа” улар фақатгина Россияга зарар келтириш учун керак.Коллектив Ғарб, жанговар йўқотишлар, иқтисодий санкцияларни рўкач қилиб, ўзининг бешинчи колоннасидан фойдаланган ҳолда, жамиятимиз орасида низо чиқаришни, Россияда фуқаро қаршилигини келтириб чиқаиршни ва охир оқибат Россияни барбод қилишни истайди.Лекин ҳар қандай халқ, айниқса Россия халқи ҳақиқий ватанпарварларни сотқинлардан ажратишни жуда яхши билади. Ушбу табиий тозаланиш жараёни жамиятимиз ҳамжиҳатлигини янада мустаҳкамлайди.Афсуски бугун кўплаб давлатлар, жумладан Европада ҳам, янгона ҳукмдор давлат олдига бўйин эгиб яшашга ўрганиб қолишган. Лекин Россия ҳеч қачон бундай қилмайди. Биз бугун олиб бораётган кураш, мамлакатимиз келажаги, болаларимиз тақдири учун. Биз Россия бўлиб қолиш учун курашамиз. Бизнинг аскар ва зобитларимиз, Ватан ҳимоячиларимизнинг қаҳрамонлиги – бизга ўрнак бўлади.\nвладимир путин, украина, нутқ сўзлади, ғарб, санкциялар\n15:16 17.03.2022 (янгиланди: 15:17 17.03.2022)\n© Sputnik / Андрей Горшков / Фотобанкка ўтишПрезидент РФ В. Путин принял участие в церемонии поднятия флага на пароме "Маршал Рокоссовский"\nТОШКЕНТ, 17 мар - Sputnik. Россия президенти Владимир Путин 16 март куни федерал субъектларни ижтимоий-иқтисодий қўллаб-қувватлашга бағишланган мажлис ўтказди. Мажлис бошида президент Украинада олиб борилаётан махсус ҳарбий операция ва сиёсий вазият ҳақида тўхталиб ўтди.\nҒарбнинг сиёсий бағрикенглик, хусусий мулк дахлсизлик ҳуқуқи, сўз эркинлиги ҳақидаги эртаклари бир зумда чипакка чиқди. Улар ҳатто Олимпия принципларини ҳам топтаб ташлашди. Паралимпиячиларни ҳам мусобақада иштирок этишдан четлатишди. Мана сизга “Спорт - сиёсатдан холи” принципи.\nУлар “бешинчи колонна” деб аталувчи Россияда даромад топиб хорижда яшайдиган миллатчи-сотқинларга таянмоқда. Бундайларинг аксарияти жисмонан Ғарбда яшамаса ҳам ўз миясида, ўз фикрларида Ғарбга “қуллик” ғоялари асосида яшамоқда. Улар ҳозир хаёлан Россия халқи билан эмас - Ғарб билан. Бундай фикрлаш уларнинг фикрича “олий ирққа” тегишли эканидан дарак беради. Улар ўша “олий ирқ” остонасидан жой олиш учун ҳатто онасини ҳам сотишга тайёр. “Бешинчи колонна” фақат бир нарсани тушунмайди – улар “Олий ирққа” улар фақатгина Россияга зарар келтириш учун керак.


Арсен Венгер: «Мухлислар совринга тўйишмайди» - Спорт UZ - Скачать музыку бесплатно новинки музыки 2016-2017\nЛондоннинг «Арсенал» жамоаси бош мураббийи Арсен Венгернинг қайд этишича, мухлислар ҳамиша кўпроқ совринлар хоҳлашади. «Мухлислар ҳамиша янада кўпроқ совринлар ютишингни исташади. Шу вақтгача ютилган совринлар уларга камдек кўринади. Қачонки биз ҳеч қандай ютуққа эриша олмаганимизда, улар шундай ҳайқиришади: «Эй худойим, «Арсенал» ҳатто Англия Кубогини ҳам қўлга кирита олмайди!» дейишади. Қачонки уни ўзимизники қилганимизда, бу уларнинг парвойига ҳам келмайди ва бу соврин учун олқишлашмайди. Улар кўпроқ нарса хоҳлашади. Агар тарихга назар солсак, «Арсенал» Англия Кубогини ҳаммадан кўп марта қўлга киритган — 12 марта. Шундан 6таси мен жамоага келганимдан кейин», — дейди Венгер. Айни вақтда, 29 тур ўйинларидан кейин «Арсенал» АПЛ турнир жадвалида пешқадам «Лестер»дан 8 очко ортда қолган ҳолда учинчи ўринда бормоқда. Англия Кубогининг чорак финалида эса жамоа «Уотфорд»га қарши ўйнайди. ЕЧЛ нимчорак финалидаги «Барселона»га қарши биринчи ўйин 0:2 ҳисобида бой берилган. Бундан олдинроқ, жамоа хўжайини Стэн Кронке клубни совринлар қўлга киритиш учун эмас, пул ишлаш учун сотиб олгани ҳақида айтганди. - деб хабар бермоқда Stadion.uz нашри.


Когонда тушунтириш хати ёзмаслик учун милиционерга 500 минг сўм пора таклиф қилган фуқаро қўлга олинди\nБухоро вилоятининг Когон шаҳрида 14 сентябрь куни шаҳар ИИБ ходими ўз раҳбарига ахборот бериб, унда бир фуқаро унга пора таклиф қилаётганини маълум қилган. Бу ҳақда Ўзбекистон ИИВ Жамоатчилик ва оммавий ахборот воситалари билан алоқалар бошқармаси хабар бермоқда.\nМаълум бўлишича, 9 сентябрь куни муқаддам судланган фуқаро У.С. Когондаги ошхоналарнинг бири олдида фуқаролар билан жанжаллашган. Бу ҳолат бўйича милиция ходими ундан тушунтириш хати ёзиб беришни сўраган, У.С. эса ишни қонуний чора кўрмасдан ёпишни сўраб, эвазига 500 минг сўм пул пора сифатида таклиф қилган.\n«Мазкур ахборот юзасидан вилоят ИИБ ва вилоят прокуратураси ходимлари томонидан ўтказилган тезкор тадбир натижасида У.С. ходимга хизмат хонасида 500 минг сўм пулни пора сифатида бераётган вақтида тадбир иштирокчилари томонидан ушланган», — дейилади ИИВ ахбороитда.\nХабар беришларича, ушбу ҳолат юзасидан жиноят иши қўзғатилиб, тергов ҳаракатлари олиб борилмоқда.\nКиритилди: 23:40 16.09.2018. Ўқилди: 367 марта. Фикрлар сони: 0 та.


23:22 01 Октябр 2020\n14:52 24.04.2019 Ҳавола олиш\nТОШКЕНТ, 24 апр - Sputnik. Ўзбекистон мактабларида пуллик таълим хизматлари ташкил этилади. Бу Ҳукуматнинг “Ўзбекистон Республикаси Халқ таълими вазирлиги тизимидаги умумий ўрта таълим муассасаларида пуллик таълим хизматларини кўрсатиш тартиби тўғрисида”ги низомида кўзда тутилган.\nНизомга мувофиқ, пуллик таълим хизматлари зарур моддий-техника базаси ва тегишли педагог ходимларга эга бўлган мактабларда ташкил этилади.\nМаълум қилинишича, пуллик таълим хизматлари шартнома асосида кўрсатилади. Мазкур хизматларга ўқувчиларни мажбурий жалб этиш тақиқланади.\n“Пуллик хизматлар учун тўлов кам таъминланган оилалар фарзандлари учун умумий нархнинг 50 фоизи миқдорида белгиланади”, - дейилади ҳужжат матнида.\nТаъкидланишича, битта гуруҳда машғулотларда қатнашувчиларнинг сони 35 нафардан ошиши мумкин эмас. Пуллик хизматлардан тушадиган маблағнинг 50 фоизидан кам бўлмаган қисми педагог ўқитувчиларга берилади.\nШунингдек, пуллик хизматлар учун ҳақ банклар орқали тўланади, тўловни мактабда амалга ошириш тақиқланади.


Ҳамкорлик учун истиқболли соҳалар ва лойиҳалар муҳокама (...)\nЎзбекистон Республикаси Президенти Шавкат Мирзиёев ва Туркия Республикаси Президенти Режеп Таййип Эрдўған музокараларни расмий делегациялар иштирокида давом эттирдилар.\nАзалий қадриятларимизга асосланган кўп қиррали муносабатлар сифат жиҳатидан мутлақо янги босқичга кўтарилаётгани бизни қувонтиради, деди Шавкат Мирзиёев. Тор доирадаги мулоқотимиз мамлакатларимиз ўртасидаги ҳамкорликни ривожлантириш учун катта сиёсий ирода мавжуд эканини яна бир бор тасдиқлади. Халқларимиз ва давлатларимиз манфаатига бевосита дахлдор бўлган барча масалаларни, нафақат бугунги кундаги, балки келгусидаги режаларимизни очиқ ва атрофлича келишиб олдик.\nҚадим тупроқларимиз бўлмиш Ўзбекистонга келганимдан, азиз қардошим Шавкат Мирзиёев билан яна кўришганимдан мамнун бўлдим, деди Режеп Таййип Эрдўған. Кейинги йиллардаги мулоқотларимиздан сўнг иқтисодий алоқалардаги кўрсаткичлар ошгани биз тўғри йўлда эканимиздан далолатдир. Натижалар яққол сезиляпти. Туркиялик иш одамлари Ўзбекистонга интиляпти. Ўзбекистонда Туркия фирма ва компаниялари учун, сайёҳлар ҳаракати учун кенг имкониятлар яратиляпти.\nПрезидентимизнинг ўтган йили октябрь ойида Туркияга амалга оширган давлат ташрифи тарихий аҳамиятга эга бўлди. 2017 йилда мамлакатларимиз ўртасидаги товар айирбошлаш ҳажми 30 фоизга ортди. Жорий йилнинг биринчи чорагида бу кўрсаткич яна 20 фоизга ўсди.\nЎзбекистон Туркия бозорига енгил саноат, кимё, металлургия, машинасозлик, электротехника, чарм-пойабзал ва қишлоқ хўжалиги маҳсулотлари экспорт қилишни кенгайтиришга тайёр. Бу борада Истанбул шаҳрида таъсис этилган Ўзбек – Турк савдо уйи имкониятларидан кенг фойдаланиш мумкин.\nТранспорт коммуникациялари ва транзит соҳасидаги ҳамкорликни мустаҳкамлашга ҳам алоҳида эътибор қаратилди. Баку – Тбилиси – Карс темир йўли савдо алоқалари учун улкан имкониятлар яратиши қайд этилди. Шу жиҳатдан транзит тарифларини янада мақбуллаштириш муҳимлиги таъкидланди.


Жиззахда 9-синф ўқувчиси дарс пайтида тўсатдан вафот этди - Darakchi\nЖАМИЯТ 17.09.2020, 11:40\nЖиззах вилояти Шароф Рашидов туманидаги 11-умумтаълим мактабида ўқув йили бошланишининг биринчи кунида 9-синф ўқувчиси дарс вақтида тўсатдан вафот этди. Бу ҳақда Telegram’даги «Davletovuz» канали хабар берди.\nМаълумотларга кўра, ҳодиса 3-соат — информатика дарсида юз берган. Дарс тугашига 15 дақиқа қолганда ўқувчи қиз ҳушидан кетган.\nМактаб директори ўринбосари Дилноза Ҳотамованинг сўзларига кўра, дарс вақтида вафот этган 9-«В» синф ўқувчисининг ҳолати эрталаб мактабга келганида жуда яхши, тана ҳарорати ҳам жойида бўлган. Барча ўқувчилар қаторида антисептик воситалар билан зарарсизлантирилган.\n«Шу куни ‘Хаваслик’ қишлоқ врачлик пункти шифокорлари 1-синф ўқувчиларини эмлаш учун мактабга келган бўлган. Улар ҳушидан кетган ўқувчи қизга биринчи ёрдам кўрсатган. Қизда ҳаёт учун ҳеч қандай белги кўринмаган бўлса-да, унга ўпка-юрак реанимацияси амалга оширилган. 15 дақиқалик реанимация ҳаракатидан кейин ҳам беморда ҳаёт белгилари тикланмаган. Бундан ташқари, ўқувчи қизга ташқи юрак массажи қилинган ва сунъий нафас бериб, биринчи тиббий ёрдам кўрсатилган. Аммо бунинг фойдаси бўлмаган», — дейилади хабарда.\nҚайд этилишча, айни вақтда ўқувчи қизнинг тўсатдан вафот этиши юзасидан ҳуқуқни муҳофаза қилиш органлари ходимлари томонидан суриштирув ва экспертиза ишлари олиб борилмоқда.\nЮртимизда қўшимча поездлар қатнови йўлга қўйилади\n22-октябрь. Юртимизда коронавирус қайд этилганлар 302 нафарни, вафот этганлар 4 нафарни ташкил қилди


Давлатимиз раҳбари Паркент тумани Гулистон маҳалласида яшовчи Аминжон ота Муҳаммаджоновнинг боғига ташриф буюрди - Ўзбекистон Республикаси Қишлоқ хўжалиги вазирлиги\nДавлатимиз раҳбари Паркент тумани Гулистон маҳалласида яшовчи Аминжон ота Муҳаммаджоновнинг боғига ташриф буюрди\nДавлатимиз раҳбари Шавкат Мирзиёев 22 июль куни Паркент тумани Гулистон маҳалласида яшовчи Аминжон ота Муҳаммаджоновнинг боғига ташриф буюрди, дея хабар бермоқда ЎзА.\n74 ёшни қаршилаган Аминжон ота умр йўлдоши Ихтибор ая билан беш фарзандни тарбиялаб, вояга етказган. Фарзандларининг барчаси олий маълумотли.\nАминжон ота фарзандлари билан “Зуҳра она плюс” хусусий корхонасини ташкил этган. Маҳалладаги қарийб 3 гектар ерда манзарали дарахтлар ва буталар экиб, боғ яратган.\nШавкат Мирзиёев боғни кириб кўрди. Шундай ажойиб боғ яратгани, хориждан кўчатлар олиб келиб, юртимиз шароитида кўпайтираётгани учун Аминжон отага миннатдорлик билдирди.\nПрезидентимиз боғда маҳалла фаоллари, нуронийлар билан суҳбатлашди.\nШавкат Мирзиёев Юқори Чирчиқ туманида барпо этилаётган замонавий логистика марказида бўлди.\n«Greenfoodtrade» МЧЖ томонидан ташкил этилаётган мазкур марказ қишлоқ хўжалиги маҳсулотларини сақлаш, қайта ишлаш ва экспорт қилиш билан шуғулланади. 2018 йилнинг учинчи чорагида тўла қувват билан ишга туширилиши мўлжалланаётган ушбу лойиҳа мамлакатимиз экспорт салоҳиятини ошириш, ички бозорни қишлоқ хўжалиги маҳсулотлари билан узлуксиз таъминлаш, ер майдонларидан унумли фойдаланиш, янги иш ўринлари яратишда муҳим аҳамият касб этади.\nМазкур мажмуа ҳақида батафсил маълумот берилди.\n«Ўзбекозиқовқатхолдинг» холдинг компанияси томонидан Оҳангарон туманидаги «Sardorkom» масъулияти чекланган жамиятида олмадан шарбат тайёрлаш йўлга қўйилади. Паркент туманида ташкил этиладиган корхонада мева-сабзавотни музлатиш, қадоқлаш ва сақлаш мажмуаси, замонавий иссиқхона барпо этилади.\nЕрлардан унумли фойдаланиш керак. Бугунги замон тўғри келган нарсани эмас, фойда келтирадиган, бозори чаққон маҳсулотлар етиштиришни талаб қилмоқда.\nТижорат банклари томонидан молиялаштирилаётган йирик лойиҳалар ҳақида ҳам сўзлаб берилди. Лойиҳаларда қоғоз маҳсулотларини қайта ишлаш, мева-сабзавотларни қадоқлаш учун гофрокартон қутилар ишлаб чиқариш, паррандачилик соҳасини ривожлантириш, мева-сабзавот маҳсулотларини қуритиш кўзда тутилган.\nТошкент вилояти туманларида рентабеллиги ва ҳосилдорлиги паст бўлган суғориладиган майдонларга экиладиган экин турларининг схематик харитаси намойиш этилди.\nВилоят қишлоқ хўжалиги ер майдонларини мониторингдан ўтказиш ишларининг тақдимоти бўлиб ўтди. Бунда квадрокоптер ёрдамида ер майдонларини ўлчаш, маълумотларни электрон базага киритиш, ер майдонларини аэрофотосъемка қилишга эътибор қаратилган. Ер майдонларини АН-2 самолёти ва квадрокоптер ёрдамида ўлчаш натижалари таққосланди. Маълум бўлишича, 100 гектар майдонни самолёт ёрдамида 20 соатда ўрганилса, квадрокоптер қўлланилганда худди шу ҳажмдаги ишларга бор йўғи 4 соат сарфланар экан. Бундан ташқари, экинларга агродрон, ОВХ пуркагичи ва самолёт ёрдамида ишлов беришнинг қиёсий кўрсаткичлари ҳам намойиш этилди. Иш унумдорлигини оширишда замонавий агродронларнинг имкониятлари юқори баҳоланди.\n2017–2018 йилларда қишлоқ хўжалиги техникаларини ишлаб чиқариш инновацион лойиҳаси ҳам кўрсатилди. “Ўзагротехсаноатмашхолдинг” компанияси тизимидаги корхоналар томонидан ишлаб чиқарилаётган қишлоқ хўжалиги техникалари намойиш қилинди. Компания қишлоқ хўжалиги техникаларини ишлаб чиқариш, машина-трактор парклари ва лизинг хизматларини ўзида жамлаган. Лойиҳалардан мамлакатимизда ишлаб чиқарилаётган қишлоқ хўжалиги техникалари ва истиқболдаги режалар ўрин олган.\n03.06.2020 y. | 10:11


29057 Ўқиш режими + -\nАссалому алайкум! Мана бугун Рамазоннинг иккинчи куни. Иккинчи кун биринчисига қараганда енгилроқ ўтяпти. Биласизми, кеча нима бўлди?! Дадам билан ифтордан кейин масжидга чиқдик, намоз ўқигани... Роса кўп намоз ўқидик. Оёқларим оғриб кетди?. Авваллари ўртоқларим билан тўп тепганимизда ҳам, қувламачоқ ўйнаганимизда ҳам бунчалик чарчамас эдим. Лекин масжиддаги Ёқуб отанинг айтишларича, тўп ўйнасак, савоб олмас эканмиз-ку, намоз ўқисак, савоб олар эканмиз. Мен қанча савоб олишимни сўрадим. Ёқуб ота эса: «Жуда кўп!» деб айтдилар. Қизиқ, қанчалик кўп экан-а?! Роса билгим келяпти. Бунчамикин ёки мана бунчамикин?! Нима бўлганда ҳам, мен оёқларим оғришига қарамай, ҳамма намозларни ўқимоқчиман.\nНамоздан кейин дадам бир киши билан кўришдилар. Кейин мен ҳам салом бериб сўрашдим. У киши менинг пешонамдан ўпдилар. Илгари холаларим юзимдан ўпишса, ёқтирмас эдим. Юзларим ҳўл бўлиб кетар эди. Лекин бу киши пешонамдан ўпганларида пешонам ҳўл бўлмади. Кейин билсам, у киши масжидимиз имоми эканлар.\nМасжидимиз имоми менга қараб: «Муҳаммад Айюб! Сен туғилганингда даданг роса хурсанд бўлиб, менинг олдимга келган эдилар. Дадангга ўхшаган яхши инсон бўлгин. Ҳеч қачон юзини ерга қаратма!» дедилар.\nМен масжидимиз имомини яхши кўриб қолдим. Роса яхши киши эканлар. Ҳозир ҳам у кишини кўргим келяпти. Бориб дадамдан сўрай-чи, бугун масжидга борамизмикан? Унгача сизлар билан яна бир кунга хайрлашаман.\n“Аёл – жамиятнинг энг нозик нуқтаси”\nАссалому алайкум, ўзбек халқи Бугун сизга Ўзбекистоннинг пойтахти Тошкентдан салом йўллаб турибман Бу ерда меҳмон бўлганимдан жудаям мамнунман. Барчангизга давоми...\n04:22 / 17.11.2017 499\n04:31 / 10.11.2016 1982\n23:43 / 07.10.2016 1826\n07:19 / 25.02.2017 3978


Лондонлик икки киши 30 йил давомида уч аёлни қулликда ушлаб келган.\n11:07 / 02.06.2016\nЭстонияда 47 ёшли Кайдо Мозен беш йил давомида бир аёлни қулликда ушлаган. Аввал у 51 ёшли аёлни ертўлага қамаб қўйган, бир қанча вақт ўтиб, уни исситиш мосламаси бўлмаган хонага кўчирган.\nПолиция ходимларининг маълумотларига кўра, Кайдо аёлнинг устидан кулиб, ҳар қанақасига хўрлаган: у аёлни овқатлар қолдиғи билан боққан, мунтазам равишда унга тан жароҳатлари етказган, унинг ногиронлик ҳамда ижтимоий нафақасини олиб қўйган. Қулдор уни ўтин ёрдамида печни ёқишга, пабда ишлашга ва уй хўжалиги ишлари билан шуғулланишга мажбур қилган. Шуниси ажабланарлики, Кайдонинг дўстлари ва танишлари бундан бохабар бўлишган.\nҚулликдан озод бўлган жабрланувчи аёл умр йўлдошининг вафотидан кейин 2010 йилдан бошлаб Мозеннинг уйида ўз хоҳиши билан яшаганини айтган.\nМозенни бошқа жиноятларда гумон қилиб қўлга олишганида иккинчи жиноят фош бўлди. Март ойида суд уни тўрт ярим йилга озодликдан маҳрум қилди, шу билан бирга у жарима тўлашга маҳкум этилди.\n2013 йилда худди шундай жиноят Лондон шаҳрида содир этилгани аниқланганди. Лондонлик икки киши 30 йил давомида уч нафар аёлни қулликда ушлаб келишган. Уларнинг орасида 57 ёшли Ирландия фуқароси, 69 ёшли малайзиялик аёл ҳамда 30 ёшли британиялик аёл бўлган.


Ислом молияси Ўзбекистонга кириб келмоқда. Бу бизнесга қандай имкониятлар беради? - Zamin.uz\n21:23 / 20.01.2021\nПрезидент Шавкат Мирзиёев парламентга мурожаатида Ўзбекистонда Ислом молиявий хизматларини жорий этиш вақти-соати етиб келди, деб айтганди. Марказий банк эса Ислом молияси тушунчаси нобанк ташкилотлар тўғрисидаги янги қонунга киритилишини маълум қилди.\nХўш, Ислом молияси нима, у бизнесларга қандай молиявий инструментларни тақдим этади?\nИслом молияси – шариат тамойилларига зид бўлмаган молиявий бизнесни акс эттирувчи атама. Анъанавий молия, хусусан, одатдаги банк бизнеси, маблағларни жалб этиш ва аҳоли ҳамда тадбиркорларни молиялаштиришга таянади. Шунинг учун банкир билан мижозлар ўртасидаги муносабатлар ҳар доим қарздор-кредитор муносабатларидир. Анъанавий банк ишининг асосий жиҳати шариат томонидан тақиқланган фоизлардан иборат.\nАнъанавий банк ишининг энг муҳим жиҳати шундаки, пул пулни яратади ёки пул фоиз мукофот пулига эга. Ушбу амалиёт судхўрлик (арабча «рибо») Ислом молияси тамойилларига зид ҳисобланади. Пул ҳеч қачон товар сифатида қабул қилинмайди. Бунинг ўрнига Ислом қонунчилиги доимий равишда пулни алмашинув воситаси, қиймат ўлчови ва ҳисоб-китоб бирлиги сифатида кўради. Пул ўз-ўзидан пул ярата олмаслиги сабабли, фоизга муқобил равишда пул ва фойда ўртасида боғлиқлик ўрнатилиши керак.\nАйнан шунинг учун, Ислом банклари биринчи навбатда савдо, лизинг ва пуллик операциялар ҳамда инвестиция фаолияти билан шуғулланади. Ислом банклари фоиз олиш мақсадида депозит олиш ва қарз беришлари мумкин эмас. Ислом банклари ва уларнинг мижозлари ўртасидаги муносабатларнинг моҳияти турли хил молиявий инструментлар ёки шартномаларга кўра фарқ қилади. Ушбу мақолада Ислом молиясидаги асосий молиявий инструментларни кўриб чиқамиз.\nИслом молияси инструментлари\nМуробаҳа шартномаси томонлар ўртасида олди-сотди шартномаси устама ҳақ эвазига бўлишини англатади. Муробаҳа Ислом банклари томонидан амалга ошириладиган активларни молиялаштиришнинг энг кенг тарқалган усули ҳисобланади. Ушбу шартнома мижоз, товарларни етказиб берувчи ва Ислом банки ўртасида уч томонлама имзоланади. Банк етказиб берувчидан қисқа ёки узоқ муддатли активни сотиб олиб, мижозга қимматроққа устама ҳақ билан, белгиланган муддатда тўлаш шарти билан сотади. Банк молиялаштирилаётган активни гаровга олиши ёки бошқа турдаги кафолатни талаб қилиши мумкин. Муробаҳа шартномасида сотувчи ўз етказиб берувчисидан товарларни сотиб олаётганда, харидорга сотиб олишнинг таннархини сотишдан олдин айтади, яъни банк товарнинг таннархига қанча устама қўйганини ошкор қилади.\nАнъанавий банклардан фақрли ўлароқ, нарх бўйича келишилган қўшимча фойда давр давомида ўзгармайди. Амалда Ислом банклари анъанавий банклар билан рақобатбардошликни йўқотмаслик учун муддатидан олдин тўловни тўлиқ амалга оширса, Муробаҳа шартномаси учун чегирма бериши мумкин, бунда чегирма Муробаҳа шартномасида олдиндан келишилган бўлиши мумкин эмас.\nМуддатида ёпилмаган тўловлар учун жарима эса, товон пули сифатида шартномага киритилиши мумкин, аммо хайрия маблағлари сифатида тарқатилиши зарур. Чунки бу жарима фақат мижозларни тартибга чақириш ва мижозлар Муробаҳа шартларини суиистеъмол қилишларининг олдини олишга қаратилган. Банк ушбу жарима пулининг бир қисмини мижоз ўз вақтида тўламаганлиги туфайли банк томонидан бажарилган харажатларни қоплаш учун олиши мумкин (мисол учун, тўловларни ундириш учун кетган сарф-харажатлар). Йўқотилган имконият ёки маблағ сарфлари учун жарима олиш мумкин эмас.\nМузораба – бу инвестор («Роббул мол») ва тадбиркор («Музориб») ўртасидаги фойдани тақсимлаш шартномаси. Музораба шартномасида инвестор фойдани келишилган нисбатда ёки фоизда тадбиркор билан тақсимлашга розилик беради.\n(1) Тадбиркорлик фаолияти учун капитал манбаи сифатида, тадбиркор Музораба шартномаси бўйича Ислом банкидан сармоя олиши мумкин. Агар банк рози бўлса, ҳар икки томон ҳам корхона фойдасини бўлишишини тушунган ҳолда тадбиркорга маблағ беради.\n(2) Банклар омонат жалб қилиш фаолиятида, Музораба шартномаси бўйича жисмоний ёки юридик шахслардан жалб қилинган пулларга сармоя сифатида қаралади. Банк ушбу инвестицияларни тижорат фаолиятидан, яъни жисмоний шахслар ва тадбиркорларни молиялаштириш учун ишлатади. Музораба шартномасига биноан, банк омонатчига инвестициялар эвазига ўз фойдасидан улушни олдиндан келишилган нисбат асосида беришга рози бўлади.\nМузораба орқали инвестицияларни молиялаштириш – бу банкнинг мижози бўлган тадбиркорлар томонидан олинган фойдани тақсимлаш мақсадида тадбиркорлик фаолияти билан боғлиқ таваккалчиликда ҳам иштирок этишни назарда тутади. Музораба шартномаси иштирокчилари фақатгина ушбу корхоналар муваффақиятли бўлган тақдирда фойда кўради. Агар лойиҳа муваффақиятсиз бўлса, молиячи сармоясини йўқотади, тадбиркор эса лойиҳага сарф қилинган вақт ва кучини йўқотади.\nМузораба, Мушоракадан фарқли ўлароқ, инвестор («роббул мол»)га бизнесни бошқаришда иштирок этиш ҳуқуқини бермайди.\nМушорака – бу шерикчиликнинг бир шакли. Буни одатдаги капитал бозоридаги акцияларни сотиб олишга ўхшатиш мумкин, аммо қилинган инвестициялар шариат тамойилларига мос келадиган акциялар ва молиявий қимматли қоғозлар ёки бошқа активлар билан чекланиши керак.\nМузораба каби капиталга асосланган молиялаштиришнинг бир шакли сифатида, Мушорака – бу молиялаштирувчи томонидан тадбиркорлик фаолияти билан боғлиқ хатарларда иштирок этиш мажбуриятини келтириб чиқаради. Мушоракада барча шериклар корхона фойдаси ёки зарарини бўлишадиган қўшма корхона ҳисобланади. Фойда тақсимоти келишилган нисбати, аммо зарарни тақсимлаш нисбати эса ҳар доим шерикларнинг капиталга киритган улушига мутаносиб бўлиши керак. Шунингдек, бу инвесторга корхонани бошқариш, кундалик амалиётлар ва корхона фаолиятини ривожлантириш бўйича муҳим қарорларни қабул қилишда иштирок этишига имкон беради.\nФойдани тақсимлашда Мушорака томонларнинг сармоядаги улуши ва корхонани бошқаришдаги саъй-ҳаракатларига қараб турлича бўлиши мумкин. Мушорака турли иқтисодий соҳаларни молиялаштириш учун энг мослашувчан ва қулай восита ҳисобланади.\nИжара – ўз номи билан, ижара ёки лизинг шартномасидир. Ижарага берилган мулк ҳуқуқи буюртмачига ўтказиш имконияти кўзда тутилган бўлса, ижара шартномаси «Ижара мунтаҳиа би тамлик» (мулкдорлик билан якунланувчи ижара) деб юритилади. Ушбу молиялаштириш воситасининг мақсади ижара муддати тугагандан сўнг ижара олувчига ижара объектини унинг номига ўтказиб беришдир.\nУшбу ижара концепцияси Ислом молияси муассасалари томонидан қўлланиладиган молиявий лизингга муқобил маҳсулот ҳисобланади. Ижаранинг бир нечта шакллари мавжуд бўлиб, улар ижара берувчидан ижара олувчига совға қилиш, сотиш ва улушни ўтказиш каби активга эгалик ҳуқуқини ўтказишнинг турли хил усулларини акс эттиради.\nТакофул – арабчада «кафала» сўзидан келиб чиққан бўлиб, кафолат бериш маъносини беради. Аниқроқ айтганда, бу «такафала» феълидан келиб чиқиб, ўзаро кафолат бериш ва бир-бирини ҳимоя қилиш маъносига эга. Шунинг учун, сўзма-сўз таржима қилинганда, бу ўзаро ёрдамни англатади.\nТаъкидлаш жоизки, такафул шартномаси бир-бирларига ёрдам бериш ғоясига асосланган бўлиб, ҳар бир иштирокчи ўзаро ҳимоя қилиш келишувига кўра, ҳар қандай ёрдамга муҳтож аъзога моддий ёрдам кўрсатиш учун умумий жамғармага ўз ҳиссасини қўшади. Асосан Такофул ўзининг фалсафаси ва тузилиши жиҳатидан анъанавий ўзаро суғуртага жуда ўхшайди. Такафулнинг барча фаолияти Ислом тамойилларга асосланган бўлиши, унда шариат кенгаши ташкил этилиши ва даъволар ҳақиқатан ҳам қонуний бўлиши керак.\nСалам – хомашё нархини дарҳол тўлаш, хомашёни эса келишилган кечиктирилган муддатда етказиб бериш учун сотиб олишни англатади. Салам шартномасида нарх тўлиқ ва олдиндан тўланади. Ушбу турдаги шартномалар хомашё нархи ўзгариши мумкин бўлган жойларда қўлланилиши мумкин. Харидор шартнома имзоланган кунга сотиб олиш нархи билан кафолатланади ва шу билан нархларнинг кўтарилишидан сақланади (демак, рискларни бошқариш воситаси сифатида ишлатилади).\nИстисна – бу сотиладиган объектни қуриш, ишлаб чиқариш ёки тиклаш учун белгиланган нарх бўйича, белгиланган муддат давомида, томонлар ўртасида белгиланган хусусиятларга эга объектни молиялаштириш шартномаси. Истиснани молиялаштиришда савдо объектини қурадиган, ишлаб чиқарадиган ёки тиклайдиган мижозга аванс тўловлари шаклида тақдим этилади.\nСукук – мулкчилик манфаатларини ифодаловчи тенг номиналдаги инвестиция сертификати. Сукукни сармоядорларга фойда келтирадиган ва анъанавий активлар билан таъминланган қимматли қоғозга ўхшаш Ислом молиялаштириш инструменти деб тасаввур қилса бўлади. Сукук рибо ёки фоизни тақиқловчи шариат тамойилларига мувофиқ тарзда тузилади. Сукук давлатлар ёки ташкилотлар томонидан чиқарилади ва турли хил битимлар асосида бўлиши мумкин, хусусан, Муробаҳа, Ижара, Истисна, Мушорака ва бошқалар.\nМолиячи, ACCA сертификатланган дипломли бухгалтерлар уюшмаси аъзоси (Буюк Британия), Кардифф метрополитен университети магистри (Буюк Британия), МҲХС Фонди экспертлар қўмитаси аъзоси.\nЖавлон Умаров 2018 йилгача PricewaterhouseCoopers'нинг Дубай шаҳридаги ваколатхонасида молиявий маслаҳатчи сифатида ишлаган. Тажрибаси давомида Ислом банклари учун аудит ва консалтинг хизматларини кўрсатган. Айни пайтда Finspect Advisory консалтинг ташкилоти раҳбари. “Замин” янгиликларини “Twitter”да кузатиб боринг\nЯнгиликлар » Иқтисодиёт » Ислом молияси Ўзбекистонга кириб келмоқда. Бу бизнесга қандай имкониятлар беради?\nПрезидент ўсимлик ёғи импортини ҚҚСдан озод қилиш ва унинг экспортини чеклаш тўғрисидаги қонунни имзолади


Мусулмонлар идорасининг йўл ҳаракати қоидаларига риоя қилишга доир фатвоси эълон қилинди\nЖамият 18:12 / 03.06.2021 46056\nЎзбекистон Мусулмонлари идораси Йўл ҳаракати хавфсизлиги қоидаларига риоя қилиш борасида ўз фатвосини эълон қилди. Унда таъкидланишича, дунёдаги аксарият фатво уюшмалари ва ислом уламолари хулосасига мувофиқ, йўл ҳаракати қоидаларига амал қилиш шаръан вожиб амал ҳисобланади. Мазкур қоидалар Ислом шариати таълимотларига мос келади. Мусулмонлар ушбу қоидаларга эътиқодан ва қунт билан амал қилишлари лозим бўлади. Таъкидланишича, рухсат этилгандан юқори тезликда ҳаракатланиши оқибатида рўй берган бахтсиз ҳодиса туфайли вафот этган ҳайдовчи шаръий жиҳатдан ҳаддидан ошган ва ўз жонига қасд қилган мақомида ҳисобланади.\nИдоранинг Фатво ҳайъати "Йўл ҳаракати хавфсизлиги қоидалари яқин тарихда инсонлар томонидан ўйлаб топилгани маълум. Унга риоя қилишга Ислом динининг муносабати қандай", деган саволга жавоб берар экан, қуйидагиларни маълум қилган.\n«Бисмиллаҳир Роҳманир Роҳим. Муборак динимиз кўрсатмалари инсон ҳаётининг ҳамма жиҳатини ўз ичига қамраб олади ва унинг шахсий, оилавий ва ижтимоий ҳаётидаги ўрнини белгилаб беради. Ислом шариати инсоннинг ҳаёти ва мол-мулкини муҳофаза қилиш мақсадида одам боласини азиз ва мукаррам деб эълон қилган. Аллоҳ таоло Қуръони каримда шундай деб марҳамат қилади:\n“Дарҳақиқат, (Биз) Одам фарзандларини (азиз ва) мукаррам қилдик ва уларни қуруқлик ва денгизга (от-улов ва кемаларга) миндириб қўйдик ҳамда уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик” (Исро сураси 70-оят).\n“Шунингдек, улар (мазкур ҳайвонлар) сизлар жонларингизни қийнаб етадиган юртларга юкларингизни кўтариб борур. Албатта, Раббингиз меҳрибон ва раҳмлидир. У яна минишингиз учун ва зийнат сифатида отлар, хачирлар ва эшакларни (яратди). Яна, сизлар (ҳали) билмайдиган нарсаларни ҳам яратур” (Наҳл сураси 7, 8-оятлар).\nТранспорт воситасини бошқаришда мусулмонлар риоя этишлари лозим бўлган кўплаб суннатлар ва одоблар мавжуд.\nЭнг муҳим вазифа – инсон уловда юрганида ўзи ва ўзгаларни хатарга қўймаслиги, пиёдалар, йўловчилар ва бошқа ҳайдовчилар ҳаётига хавф солмаслиги керак. Бунинг учун эса йўл ҳаракати иштирокчиларининг барчаси йўл ҳаракати қоидаларига қатъий риоя қилишлари лозим бўлади. Қоидани бузиш – бошқа бир йўл ҳаракати иштирокчиси ҳаққини поймол қилиш ва унга зулм қилиш ҳисобланади.\n“(Исломда) Зарар кўриш ҳам зарар бериш ҳам йўқ” (Имом Байҳақий, 133-ҳадис).\nУшбу шаръий қоидага кўра, ҳайдовчи ўзгаларнинг жони, молига етказган зарари учун жавобгар бўлади. Фақат ҳайдовчига боғлиқ бўлмаган, унинг айби йўқ ҳолатлар – бундан мустасно ҳисобланади.\nИслом Фиқҳи Академияси ва Саудия Арабистони подшоҳлигининг илмий баҳслар ва фатво бериш бўйича доимий қўмитаси каби фатво идоралари ҳамда жумҳур уламолар йўл ҳаракати қоидаларига амал қилиш – вожиб экани ҳақида хулоса берганлар. Демак, юқоридаги сабабларга биноан йўл қоидаларига амал қилишнинг лозимлиги ҳамда уни бузганларга молиявий жазолар қўллаш жоизлиги келиб чиқади.\nҲар бир мусулмон ҳайдовчи ўзининг бепарволиги, масъулиятсизлиги, автотранспортга хизмат кўрсатиш ва йўл ҳаракати тартиб-қоидаларига риоя этмаслиги оқибатида бахтсиз ҳодиса рўй берса, амалдаги қонунлар асосида жавоб бериши, шариат нуқтаи-назаридан эса гуноҳкор бўлиши ва Қиёмат кунида Аллоҳ таолонинг ҳузурида ҳам жавоб беришини унутмаслиги лозим. Зеро, Қуръони Каримда:\n“Сизга қандай яхшилик етса, у Аллоҳдандир. Сизга қандай нохушлик етса, у ўзингиздандир....”, – дейилган (Нисо сураси 79-оят).\nТаъкидлаш жоизки, айрим мутаассиб шахслар: “Йўл ҳаракати қоидалари Қуръони каримда ҳам, суннатда ҳам ворид бўлмаган, у ислом шариатидан ташқаридаги нарса, демак, унга амал қилмаса ҳам бўлаверади” деган ўта хатарли “фатво”ларни бермоқдалар.\nБаъзи мусулмонларнинг бу каби найрангларга учиши оқибатида бугунги кунда йўлдаги тартибсизликлар, дилхираликлар ва йўл-транспорт ҳодисалари рўй бермоқда. Аслида эса йўлда ҳаракатланишда қоидаларга риоя этиш, одоб ва маданият борасида мусулмонлар пешқадам бўлишлари лозим.\n“Босиқлик – Аллоҳдан, шошқалоқлик – шайтондандир”, – деганлар (Имом Байҳақий, 20280-ҳадис).\nШунингдек, йўлнинг қатнов қисмида тўхтаб йўловчи олиш, ҳаракатни тўсиб гаплашиб туриш ёки транспорт воситасини йўлнинг ўртасида қолдириб кетиш ҳам шариат ман этган амаллардан ҳисобланади.\nСаҳл ибн Муоз ўз отасидан ривоят қилган ҳадиси шарифда Расулуллоҳ саллаллоҳу алайҳи васаллам:\n“Бу жониворларни яроқли ҳолида мининглар ва яроқли ҳолида тарк этинглар. Уларни йўл ва бозорларда гаплашиш учун курсилар қилиб олманглар”, – деганлар (Имом Ҳоким, 444-ҳадис).\nАбу Сирмадан ривоят қилинган ҳадиси шарифда Набий саллаллоҳу алайҳи васаллам:\n“Ким зарар етказса, Аллоҳ унга зарар етказади. Ким машаққат туғдирса, Аллоҳ уни машаққатга қўяди”, – деганлар (Имом Абу Довуд, 3635-ҳадис).\n“Ўзингизни ҳалокатга ташламанг” (Бақара сураси 195-оят).\nТезликни чеклашда, асосан, ҳайдовчи ва йўловчиларнинг ҳаётини сақлаш назарда тутилади. Ҳайдовчининг бу чекловни бузиши ўзининг ва бошқаларнинг ҳаётини хатарга қўйиш бўлади.\nШу боис қатор фатво марказлари ва уламолар, жумладан, Саудия Арабистони муфтияти рухсат этилган тезликдан юқори тезликда ҳаракатланиш оқибатида рўй берган бахтсиз ҳодиса туфайли вафот этган ҳайдовчи ўз жонига қасд қилган бўлади, деб фатво берган.\nТаъкидлаш жоизки, аксарият йўл-транспорт ҳодисалари маст ҳолда транспорт воситасини бошқариш сабабли юз беради. Маст ҳолда рулга ўтириш амалдаги қонунларни қўпол равишда бузиш, Исломда эса оғир гуноҳ ҳисобланади. Асл қоида – транспорт воситаси ҳайдовчиси ҳаракат давомида машинаси билан содир қиладиган ҳар бир ҳодисага масъулдир. Ҳайдовчи машинанинг олди, орқаси ва ён томонлари билан етказган зарарга зомин (жавобгар) бўлади.\nҲайдовчи йўл ҳаракати қоидаларини бузиш билан ҳаддан ошиб ўзгага зарар етказса, жавобгар бўлади. Чунки Ислом шариатида ҳаддан ошувчи доимо жавобгар ҳисобланади.\nШунга кўра, йўл ҳаракати қоидаларига амал қилмайдиган кишига транспорт воситасини бошқариш шаръан жоиз эмас. Чунки у мазкур қоидаларни бузиш орқали бировларнинг ҳақларини поймол қилади, ўзининг ҳам, бошқанинг ҳам ҳаётини хавф остига қўяди ҳамда омма - халқ манфаатларини кўзлаб жорий қилинган низомга қарши чиққан бўлади. Бу эса – Ислом шариатига мутлақо зиддир.\nИмом Муслим Абу Бакра разияллоҳу анҳудан ривоят қилган ҳадиси шарифда Расулуллоҳ саллаллоҳу алайҳи васаллам:\n“Мусулмон агар бир мусулмон биродарига қурол ўқталса, то уни туширмагунча фаришталар унга лаънат айтади”, – деганлар (Имом Муслим, 2616-ҳадис).\nЗамонамиз уламолари темир транспорт воситасини белгиланган қоидаларга хилоф равишда ҳайдаб кишиларнинг ҳаётига таҳдид солаётган ҳайдовчи ҳам ушбу ҳадиси шарифга мувофиқ фаришталар лаънатига дучор бўлади, дейдилар.\nАйрим ҳолатларда заруратсиз сигнал чалиш, овоз чиқарадиган воситаларни баланд қўйиш билан ўзгаларга озор бериш ҳамда қоронғи вақтда кўзни қамаштирадиган тақиқланган ёритгичларни ёқиб юриш ҳолатлари кузатилади.\n“Қўли ва тили билан ўзгаларга озор бермаган киши – (комил) мусулмондир” дейилган (Имом Бухорий, 6484-ҳадис) ҳадисга кўра, бундай ҳаракатлар динимизда қайтарилган амал ҳисобланади.\nТранспорт воситасини йўл юришга тўлиқ жавоб берадиган даражада яроқли бўлиши ҳам динимиз талабларидан саналади. Шу боис ҳайдовчи транспорт воситасининг техник созлигини, тозалигини ва тўлиқ жиҳозланганлигини текшириши ва йўлга тўла-тўкис тайёрлаши керак.\nФиқҳий қоидага кўра, “Вожибни мукаммал қиладиган иш ҳам – вожибдир”.\nДемак, транспорт воситасини ҳайдаш жоиз бўлиши учун ушбу техника йўлга тўла яроқли бўлиши лозим. Транспорт воситаларининг техник ҳолати ва жиҳозлари меъёрий талабларга тўла мувофиқ бўлиши керак. Акс ҳолда – транспорт воситасини ҳайдаш шаръан мумкин бўлмайди.\nШу жумладан, фойдани кўзлаб юк ташишга мўлжалланган транспорт воситасини белгиланган вазндан ортиқ юклаш ҳам йўл ҳаракати хавфсизлигига, демак, инсонларнинг ҳаётига таҳдид солиши сабабли шаръан жоиз эмас.\nИсломда нақлиёт воситаларига алоҳида эътибор берилади. Расулуллоҳ саллаллоҳу алайҳи васаллам ўша вақтда миниладиган барча уловлардан яроқли ҳолда фойдаланишга, яхши парвариш қилишга буюрганлар. Транспорт воситаси йўлга яроқли бўлиши лозим бўлганидек, уни ҳайдовчи шахс ҳам уни ҳайдашга лаёқатли бўлиши шаръан вожиб. Яъни, ҳайдовчи ўзи минмоқчи бўлган транспорт воситасини ҳайдашга айни вақтда ақлан ва жисмонан лаёқатли бўлиши ҳамда керакли билим ва тажрибага эга бўлиши лозим. Акс ҳолда, у ўзининг ҳам, бошқаларнинг ҳам ҳаётини хавф остига қўйиши муқаррар. Бу эса шаръан ҳаром ҳисобланади.\nШунинг учун, ҳайдовчи шахснинг транспорт воситасини безарар, ўзига ҳам, бошқаларга зарар келтирмай бошқаришига тўла ишончи бўлмаса, айниқса, мастлик ҳолатида, сезгирлик ва эътиборни сусайтирадиган дори-дармонлар таъсирида, йўл ҳаракати хавфсизлигига таҳдид соладиган даражадаги чарчоқлик ва бетоблик ҳолатида транспорт воситасини бошқариш шаръан жоиз эмас.\nСоҳа мутахассисларининг таъкидлашича, бахтсиз ҳодисаларда энг кўп айбдорлар ёш ҳайдовчилардир. Уларнинг уқувсизлиги ва тажрибасизлиги борасидаги Аллоҳ таолонинг ҳузуридаги масъулият – ҳайдовчиларнинг ўқитиш тизимидаги масъулларнинг зиммасидадир. Улар ҳайдовчиларни тайёрлаш, қайта тайёрлаш ва уларнинг малакасини ошириш бўйича зиммаларидаги вазифаларини виждонан бажаришлари, етарли билим ва малакага эга бўлмаган ўқувчиларга ҳайдовчилик гувоҳномасини бермасликлари лозим. Акс ҳолда малакасиз ҳайдовчининг содир этаётган йўлбузарликларига бу дунёда ҳам, Қиёматда ҳам тегишли тарзда жавобгар бўладилар.\nҲадисда таъкидланганидек: “Барчангиз қўл остингиздагиларга масъулсизлар” (Имом Бухорий, 2409-ҳадис).\nШунингдек, пиёдалар ҳам йўл ҳаракатида ўз ҳаётларини хатарга қўймасликлари талаб этилади.\nПиёдалар тротуардан ёки пиёдалар йўлкасидан, фақат улар бўлмагандагина эҳтиётлик билан йўл ёқасидан юришлари, йўлнинг қатнов қисмини пиёдалар ўтиш жойларидан, шунингдек ер ости ва ер усти ўтиш жойларидан, улар бўлмаганда эса чорраҳаларда тротуар чизиқлари ёки йўл ёқаси бўйлаб кесиб ўтишлари керак.\nУшбу қоидаларни бузиш инсоннинг била туриб ўз ҳаётини хатарга қўйиши ҳисобланиб, бундай иш қилган мусулмон шариат нуқтаи назаридан гуноҳкор бўлади.\nЙўл одобларидан муҳимлари – ўзаро илтифот кўрсатиш ва ҳурмат билан муносабатда бўлиш ҳисобланади. Аллоҳ таоло Қуръони каримда:\n“Кимки (бир) ҳасана (савобли иш) қилса, унга ўн баробар (кўпайтириб ёзилур)...” деб таъкидлаган (Анъом сураси 160-оят).\nдунёдаги аксарият фатво уюшмалари ва ислом уламолари хулосасига мувофиқ, йўл ҳаракати қоидаларига амал қилиш шаръан вожиб амал ҳисобланади. Зеро, мазкур қоидалар шариатимиз таълимотларига тўғри келади. Мусулмонлар ушбу қоидаларга эътиқодан ва қунт билан амал қилишлари керак;\nрухсат этилгандан юқори тезликда ҳаракатланиши оқибатида рўй берган бахтсиз ҳодиса туфайли вафот этган ҳайдовчи шаръий жиҳатдан ҳаддидан ошган ва ўз жонига қасд қилган мақомида ҳисобланади.\nйўл ҳаракати қоидаларига амал қилмайдиган ёки бунга лаёқати бўлмаган шахсларнинг транспорт воситасини бошқариши жоиз эмас;\nйўл ҳаракати хавфсизлигига таҳдид соладиган ҳолатда транспорт воситасини бошқариш шаръан жоиз эмас;\nтранспорт воситаси йўлга яроқли бўлмаган ҳолатда ундан фойдаланиш шаръан ман этилади;\nйўл жамоа фойдаланадиган тармоқ экани сабабли йўл ҳаракати иштирокчилари ўзаро одоб ва маданият билан муносабатда бўлишлари, бошқаларга халақит беришдан, қўпол сўз ва хатти-ҳаракатлардан сақланишлари лозим.\nМусулмон кишини йўл ҳаракати қоидалари, одоб ва маданиятларига амал қилиши кузатув камералари ёки йўл ҳаракати ҳавфсизлиги бўлинмалари ходимлари назорат қилаётгани учун эмас, балки амалдаги йўл ҳаракати қонун-қоидаларига амал қилиш – Ислом шариатининг талаби деб эътиқод қилган ҳолда бажариши керак. Шунда йўлда юриш ҳам ибодатга айланади. Валлоҳу аълам».\n23:13 / 15.06.2021 1533\n23:12 / 15.06.2021 1348\n22:00 / 15.06.2021 7491\n21:52 / 15.06.2021 9605


Олмаота ҳибсхонасидаги қочқинлар аризаси рад этилди\nОлимжон Холтўраев экстрадицияни тўхтатиш бўйича Олмали туман судига ариза топшириб, рад жавоби олган 29 ўзбек қочқинининг биридир.\nОлмали туман суди Олмаота ҳибсхоналарида сақланаётган ўзбек қочқинларининг экстрадицияни тўхтатиш бўйича аризасини рад қилди. Тўққиз ойдан буён ҳибсда қолаётган 29 ўзбек қочқинининг адвокатлари бу борада эндиликда юқори инстанция судига мурожаат қилмоқчилар.\n15-16 март кунлари Олмали туман суди Олмаота ҳибсхоналарида сақланаётган 29 ўзбек қочқинининг Қозоғистон Бош прокуратураси қарори юзасидан шикоят аризасини кўриб чиқди.\nАввал хабар қилганимиздек, 2010 йилнинг 8 сентябр куни Олмаота шаҳар прокурорининг ёрдамчиси Ташкенбай Аубакиров Қозоғистон Бош прокуратураси ҳибсхонадаги ўзбек қочқинларини Ўзбекистонга экстрадиция қилиш ҳақида қарор чиқарганини билдирганди.\nУчинчи давлатдан бошпана олиш ниятида Қозоғистонда яшаб келган бу қочқинлар 2010 йилнинг 9 июнидан 11 июнигача Олмаота шаҳрида ўтказилган “Мигрант” рейди чоғида қозоқ полициячилари ва махфий хизмати ходимлари томонидан қўлга олинганди. Шу пайтгача бу диндор қочқинлардан бир нечтаси Ўзбекистонга экстрадиция қилинди, қолган 29 нафари эса тўққиз ойдан буён Олмаота шаҳридаги ҳибсхоналарда сақланмоқда.\nҚозоғистон жанубий пойтахтидаги икки ҳибсхонада сақланаётган ўзбекистонликларнинг бошпана изловчи шахс мақомини бериш бўйича илтимосини Олмаота шаҳар миграция департаменти ўтган йили рад этганди. Ўзбек қочқинларининг мазкур қарори юзасидан шикоят аризаси 2010 йил сўнгида Олмали туман суди томонидан ҳам, жорий йил бошида Олмаота шаҳар суди томонидан ҳам рад этилди.\nҲибсда сақланаётганларни Ўзбекистон ҳуқуқ-тартибот идоралари таъқиқланган диний-экстремистик оқимларга мансублик ва конституциявий тузумни ағдаришга уринганлик ҳамда қасддан қотиллик қилганликда гумон қилмоқда. Аммо ўзбекистонлик бошпана изловчиларнинг ўзлари ҳеч қандай диний оқимга мансуб эмасликларини ва ўзларининг айбсиз эканларини айтиб келишади.\nҲибсхонадаги ўзбек қочқинларининг Қозоғистондан бадарға қилинишию Ўзбекистонга қайтарилиши улар ҳаёти учун хавф экани ҳақида инсон ҳақлари ҳимояси билан шуғулланиб келадиган маҳаллий ва халқаро ташкилотлар ҳам бир неча бор баёнотлар тарқатган. Олмаота ҳибсхонасидаги ўзбек қочқинлари ҳимоясига ўтган тўққиз ой мобайнида Қозоғистоннинг ўзида ҳамда Европа ва Америка қитъасининг катта шаҳарларида бир неча маротаба пикетлар ўтказилди.\nОлмаота шаҳар миграция департаменти қарори юзасидан судларга мурожаат қилган ўзбек қочқинлари Қозоғистонда бошпана изловчи шахс мақомини олиш ёки учинчи давлатга чиқиб кетишга умид қилаётгандилар. Эндиликда қочқинлар қозоқ судидан, жилла қурса, Қозоғистон Бош прокуратурасининг экстрадиция ҳақидаги қарорини бекор қилиш ва уларни қийноқлар қўлланилиши мумкин бўлган Ўзбекистонга юбормасликни илтимос қилаётгандилар. Бироқ ўзбек қочқинларидан бу борада шикоят аризаси олган Олмали туман суди кеча ва бугун уларнинг аризасига рад жавоби бериб, Қозоғистон Бош прокуратурасининг ҳибсхонадаги ўзбек қочқинларини Ўзбекистонга экстрадиция қилиш ҳақидаги қарорини ўз кучида қолдирди.


21 март, 2021, 19:19\nТеглар:Шаҳзод Убайдуллаев | Шахтёр\nБош мураббий жавоб берди...\n- Аввало учрашувд уч очко олганимиздан мамнунлигимизни айтишни истардим. Рақибимиз кучли жамоа эканини билардик. Улар тезкор, мақсад сари интилувчан ва кўп нарсага қодир футболчиларга эга. Ғалаба қозонган бўлсак-да, бу учрашувдан ўзимиз учун етарлича хулосалар чиқардик. Биз биринчи бўлимда икки тўп фарқи билан олдинда бораётган ҳолатда рақибни тиз чўктиришимиз керак эди. Иккинчи таймда ҳаммаси аксинча бўлди, - деди “Шахтёр” бош мураббийи Роман Григорчук.\nМавсумолди тайёргарлик машғулотларида ёш ҳужумчимиз фаол иштирок этди. Бирлашган Араб Амирликларида ташкил қилинган йиғинда тўртта гол билан жамоа тўпурари бўлди. Убайдуллаев ўртоқлик учрашувларида Арманистоннинг “Пюник”, Россиянинг “Родина”, Бирлашган Араб Амирликлари вакили – “Лива” ва “Дубай Сити” жамоалари дарвозасини ишғол қилди.


14 апрел 2021, Тошкент вақти: 02:44\nТошкентнинг Олой бозорида ўрнатилган банкомат. Сурат Gazeta.uzдан олинди.\nМарказий банк томонидан ишлаб чиқилган, “Тижорат банкларини жисмоний шахслардан валюта сотиб олиш учун узлуксиз равишда нақд пул маблағлари билан таъминлаш тўғрисида”ги низом кучга кирди, деб хабар қилди Марказий банк матбуот хизматига таяниб, маҳаллий нашрлар.\nНизомда валюта алмаштирув пунктлари орқали аҳолидан валютани узулуксиз равишда сотиб олиш учун тижорат банкларини нақд пул билан таъминлаш тартиби, ҳисоб-китобни амалга ошириш муддати ҳамда рухсат берилган бухгалтерия ўтказмалари белгиланган.\n“Янги тартиб валюта алмашув пунктлари фаолиятини узлуксиз амалга ошириш, мижозларга ўз вақтида, сифатли хизмат кўрсатиш масалаларини ҳал қилиши керак”, дейилган хабарда.\nЎзбекистон Миллий банки яқин орада Тошкент ва Самарқандда нақд сўм ва доллар олиш мумкин бўлган 55 та банкомат ўрнатишни режалаштиргани, шу кунга қадар банкоматлар Олой бозори, Сергели ярмаркаси, Авиасозлар бозори ва Олмазор туманидаги бозорларда ўрнатилгани айтилди.


Бекберган Балтаев: Мақсадимиз - юртимиз спорти довруғини улуғлайдиган полвонларни вояга етказиш / Olamsport.com\n16:18"Шакирова ғалаба қозонса, бу менга катта зарба бўлади". Мёрфи Лилия Шакировадан қўрқаяптими?\t0 15:54UFC 254. Хабиб - Гэтжи. Бугунги жанг учун видеопревью\t0 15:28Конор Хабиб ва Гэтжи жанги учун ўз тахминини айтди\t0 15:05Карикатура: Бугун "Эль Класико"\t0 14:56Соболенко 0:6, 0:4 ҳисобларидаги мағлубиятни ғалабага айлантирди\t0 14:35Хабиб ва Гэтжининг менежери Али Абдел-Азиз коронавирусга чалинди\t0 14:14Расулов дзюдочиларимизнинг бугунги иштирокини ғалаба билан бошлаб берди\t0 13:52Кавани "Челси"га қарши ўйинда дебют қилиши мумкин\t0 13:31Антверпен. Хачанов ярим финалга чиқа олмади\t0 13:10Тошкентда профессионаллар ўртасида ўтаётган ММА мусобақасининг бугунги кунги жангларидан ФОТОГАЛЕРЕЯ\t0 12:49Расман: Эдвардс - Чимаев жангининг қачон ва қаерда ўтказилиши маълум + ПОСТEР\t0 12:28Бразилия терма жамоаси ЖЧ-2022 саралаш ўйинлари учун таркибини эълон қилди\t0 12:07Махачевнинг қайси турнирда жанг қилиши маълум\t0 11:46“Хабиб вазн ўлчаш маросимида керакли вазнни қила олмади, бироқ...“\t7 11:25UFC президенти Хамзат Чимаевнинг рақибини эълон қилди\t0\nБекберган Балтаев: Мақсадимиз - юртимиз спорти довруғини улуғлайдиган полвонларни вояга етказиш\nТеглар : Белбоғли курашХоразмБалтаев\nБелбоғли кураш – элимизнинг миллий қадрияти, урф-одати, қолаверса, ватанпарварлик ва инсонпарварлик тимсоли ҳисобланади.\nМуболаға эмас, ушбу миллий спорт тури қадимдан халқимизнинг, асосан, ёшларнинг севимли машғулотларидан бирига айланган. Полвонлар эса тўйлар-у сайилларда, оммавий томошаларда бел олишиб, ўз маҳоратини намойиш этган. Ҳозирда ҳам етти ёшдан етмиш ёшгача бўлган ҳамюртларимиз кураш гиламига чиқишни канда қилишмайди.\nХоразм вилояти белбоғли кураш федерацияси ижрочи директори, Ўзбекистон халқ таълими ҳамда Жисмоний тарбия ва спорт аълочиси, халқаро тоифадаги ҳакам Бекберган Балтаев билан кечган суҳбатимиз айнан шу ҳақда бўлди.\nБекберган Балтаев, Янгибозор туманида туғилган, ҳозир 46 ёшда. Янгибозор тумани болалар-ўсмирлар спорт мактабининг олий тоифали тренери.\n-Ўзбекистон белбоғли кураш федерацияси номинацияси бўйича:\n-2012 йилнинг “Энг яхши ёшлар мураббийи”.\n-2014 йилнинг “Энг яхши ҳаками”.\n- Туркманистон давлатининг пойтахти Ашхабод шаҳрида ўтказилган катталар ўртасидаги ва Россиянинг Тулячи шаҳрида ташкил этилган ёшлар орасидаги жаҳон чемпионатларида ҳакамлик қилган.\n- 2015 йили Россиянинг Оренбург шаҳрида катталар ўртасида уюштирилган жаҳон кубоги мусобақасида қатнашган Ўзбекистон терма жамоаси делегациясининг раҳбари бўлган.\n- Ўзбекистон белбоғли кураш федерацияси кенгаши аъзоси.\n- Бекберган Раҳмонович, суҳбатимиз аввалида белбоғли курашнинг тарихи ҳақида мухтасар тўхталиб ўтсангиз ...\n- Белбоғли курашнинг тарихи уч минг йилларга бориб тақалади. У авваллари асосан, Фарғона водийси ва унга туташ ҳудудларда, шунингдек, Тошкент, Сирдарё вилоятида кенг таркалган эди. Манбаларда ёзилишича, бу кураш Темурийлар даврида ҳам халқимизнинг севимли машғулотига айланган. Томошабинлар эса курашчиларнинг усулларидан баҳра олиб, мириқиб ҳордиқ чиқаришган. Бир пайтлар белбоғли кураш “фарғонача кураш” номи билан ҳам юритилган бўлиб, байрам маросимлари ушбу курашсиз ўтмаган. Бугунги кунда белбоғли кураш Ўзбекистоннинг қолган вилоятлари, Қорақалпоғистон республикасида ҳам жадаллик билан оммавийлашиб бормокда. Бунга ҳукуматимиз томонидан миллий спорт турларини янада ривожлантириш бўйича олиб борилаётган ислоҳотлар дастуриламал вазифасини ўтамоқда. Албатта, бу борада Ўзбекистон белбоғли кураш федерацияси раиси Равшан Дастировнинг саъй-ҳаракатлари ва изланишлари ҳам эътирофга лойиқдир.\n- Кураш ва белбоғли курашнинг фарқи нимада, ўзи?\n- Белбоғли курашчилар бир-бирининг белларидаги белбоғларидан ушлаб кураш тушишади. Улар рақибини оёқларини ердан узган ҳолда даст кўтариб йиқитишади. Агарда, усул бажарилаётганда спортчининг қўли белбоғдан чиқиб кетса ёки оёқларини ердан узмасдан чил берса ва йиқитса ҳисобга олинмайди. Кураш усталари эса тик турган ҳолда ҳаракат қилишади. Полвонлар бир-бирларига караган ҳолда ёқасидан, белидан ушлаб оёқларига ҳар хил чиллар бериб йикитиши мумкин. Кураш ва белбоғли курашнинг ўхшаш томони шундаки, курашчиларимиз давлатимиз рамзи саналган байроғимиз рангги - кўк ва яшил матодан тикилган яктакда даврага чиқишади, иштонлари ҳам бир хил - оқ рангдан иборатдир. Фақат белбоғида фарқи бор. Асосийси, иккала курашимиз ҳам миллий қадриятимиз, маънавиятимиз ва маърифатимиз асосида қурилган.\n- Белбоғли кураш Хоразм вилоятида қачондан буён фаолият юритяпти?\n- Бинобарин, белбоғли кураш воҳамизда янги спорт тури ҳисобланади. Ушбу спорт тури мактаб ўқувчиларининг “Умид ниҳоллари”, касб-ҳунар коллежлари ва академик лицей ўқувчиларининг “Баркамол авлод” ва олийгоҳлар талабаларининг “Универсиада” спорт ўйинлари дастурига киритилгач, юртимизнинг барча гўшасида ривожланишга юз тутди. Жумладан, унинг вилоятимизга кириб келганига ўн етти йилча бўлиб қолди. Бугунги кунда Янгибозор, Гурлан, Шовот, Қўшкўпир ва Хонқа туманларида 300 нафардан зиёд ўғил ва қизлар тажрибали мураббийлар қўл остида шуғулланишмоқда.\n- Шу ўринда хоразмлик белбоғли курашчиларнинг натижалари хусусида сўзлаб берсангиз?\n- Бу борада ҳавас қилса арзигулик кўрсаткичларимиз бор. Ваҳоланки, кўплаб спортчиларимиз ўтган йиллар мабойнида нафақат мамлакатимиз, халқаро миқёсдаги мусобақаларнинг шоҳсупасига кўтарилишди. Чунончи, янгибозорлик Замира Аҳмедова аёллар ўртасида, Раҳматжон Шомуротов эркаклар орасида белбоғли кураш бўйича хоразмлик илк жаҳон чемпиони бўлди. Улар ўз вазни тоифасида дунёда бир неча бор тенгсиз, деб топилган. Ҳатто, Замира 2013 йили Россия заминида уюштирилган бутунжаҳон талабаларининг XXVII ёзги Универсиадасида учинчи ўрин эгасига айланди. Қолаверса, у икки марта “Ўзбекистоннинг энг яхши аёл белбоғли курашчиси” номини қўлга киритди. Муболаға эмас, ўтган йил ҳам спортчиларимиз учун омадли келди. Россия федерациясининг Қозон шаҳрида белбоғли кураш (борьба на поясах) бўйича катталар ўртасида уюштирилган жаҳон чемпионатидан Бегойим Раҳимбоева кумуш, Уллижон Давлетова бронза медали билан қайтишди. Шунингдек, Нусрат Йўлдошев, Моҳинур Раҳмонова, Машҳура Қўзиева, Севинчой Ўразбоева, Шоира Қаландарова сингари ёш белбоғли курашчиларимиз ёшлар ва ўсмирлар орасидаги жаҳон чемпионатларининг совриндори бўлишди. Ҳа айтганча, Хоразм вилояти белбоғли кураш федерацияси ҳам бир неча марта мамлакатимизнинг “Энг яхши федерацияси” бўлди. Қолаверса, 2019 йил якунлари бўйича “Йилнинг халқаро мусобақалардаги энг фаол вилоят федерацияси” номинацияси ғолиблиги ҳам бизга насиб этди. Бундан қувончимизнинг чеки йўқ, албатта.\n- Келажакдаги мақсадларингиз нималардан иборат?\n- Орзуларимиз бисёр. Ёшларимизни ватанимизга садоқатли, элимизга меҳр-мурувватли, жисмонан соғлом ва маънан баркамол авлод вакили сифатида тарбиялаш асосий вазифамиздир. Бунинг баробарида, шогирдларимиз орасидан мамлакатимиз спорти довруғини оламга ёядиган кўплаб полвонларни вояга етказишни ният қилганмиз. Мақсадларимизнинг рўёбга чиқиши учун шарт-шароит ва имкониятларимиз етарли.\n- Ниятларингиз ушалишини тилаб қоламиз.\nСўнг сўз ўрнида: Шу пайтгача хоразмлик белбоғли курашчилар орасидан 2 нафар халкаро тоифадаги спорт устаси, 15 нафардан зиёд спорт устаси ва 100 нафардан ошиқ спорт усталигига номзод спортчилар тайёрланди. Оммавий тоифадаги белбоғли курашчилар ҳам талайгина. Ҳозирча, улардан 10 нафари Ўзбекистон терма жамоасига аъзо ҳисобланса, 8 нафари терма жамоанинг захира таркибидан ўрин олган.


Урганч аэропорти об-ҳаво шароитлари муносабати билан ёпилди - Anhor\nAnhor Все посты Урганч аэропорти об-ҳаво шароитлари муносабати билан ёпилди\nКечга яқин кучайиб бораётган қор Урганчда халқаро аэропорт ёпилишига сабаб бўлди. Дастлабки маълумотларга кўра, ҳаво ҳарорати 19 январь соат эрталабки 5:00 га қадар ёпилади. Бу ҳақда Uzbekistan Airports компанияси хабар беради.\n18 январь куни ноқулай об-ҳаво шароити туфайли “Uzbekistan Airways” авиакомпаниясининг Истанбул-Урганч йўналиши бўйича парвозини амалга ошираётган HY-280 самолёти Тошкент аэродромига қўнишни амалга оширди. Бортида 98 та йўловчи бўлган ҳаво кемаси соат 19:29 да пойтахт аэропортига қўнди. Барча йўловчилар 19 январь куни эрталабгача меҳмонхонага жойлаштирилди. Маълумотларга кўра, самолёт Тошкентдан Урганчга маҳаллий вақт билан соат 07:15 да HY-051 рейси билан парвозини амалга оширади.\nАйни дамда қорнинг кучайиши боис, Урганч аэропорти ёпилган ва учиш-қўниш йўлагининг коеффициенти 0,3 кўрсаткичини ташкил этади, бу эса, самолётларнинг учиши ва қўнишига йўл қўймайди. Об-ҳаво маълумотларига кўра, қор бутун кеча ёғишда давом этади. Шу муносабат билан яна иккита рейснинг кечикиши кутилмоқда. Қозон – Урганч йўналиши бўйлаб, белгиланган аэропортга соат 21:45 да қўниши кутилаётган “Уральские авиалинии” компанияси самолёти об-ҳаво шароити туфайли Қозондан учишни амалга ошира олмади. Ҳудди шундай ҳолат ” Red Wings” авиакомпаниясининг Москва – Урганч рейсида ҳам кузатилмоқда. Самолётнинг Домодедово аэропортидан учиши кечикмоқда.\nДастлабки маълумотларга кўра, ҳар иккала ҳаво кемасининг парвози 19 январь куни эрталабга қолдирилади. Учишни амалга оширишнинг аниқ вақти ҳақида авиакомпаниялар маълумот беради.\nНурободлик мактаб ўқувчисига янги ноутбук берилди


Баскетбол. Ўзбекистон чемпионатининг биринчи тури якунланди / Olamsport.com\nБаскетбол. Ўзбекистон чемпионатининг биринчи тури якунланди\nТеглар : Баскетбол\n7-12 февраль кунлари Навоий шаҳрида баскетбол бўйича Ўзбекистон чемпионатининг биринчи тур учрашувлари ўтказилди.\nМусобақада 11 жамоа икки гуруҳга бўлинган ҳолда кураш олиб бордилар.\n"А" гуруҳида ТШВСМ (Тошкент), "Сўғдиёна" (Навоий), "Электроаппарат" (Тошкент), СКМО (Тошкент), "Жайҳун" (Нукус) жамоалари ўйин ўтказдилар. Тур якунларига кўра, ўтказилган тўртта ўйиннинг барчасида ғалаба қозона олган Мудофаа вазирлигининг СКМО жамоаси саккиз очко тўплаган ҳолда биринчи ўринни қўлга киритди. Иккинчи ўрин эса етти очкога эга бўлган "Электроаппарат"га насиб қилди. Олти очко тўплаган "Сўғдиёна" жамоаси гуруҳда учинчи бўлди.\n"B" гуруҳида эса олти жамоа - Ўзбекистон ёшлар терма жамоаси, "Бухоро", "Наманган", "Гулистон" (Сирдарё), "Сурхон" (Сурхондарё) ва "Фарғона" жамоалари ўзаро кураш олиб борди. Гуруҳда бешта ўйиннинг барчасида ғалаба қозона олган "Бухоро" жамоаси ўн очко тўплаган ҳолда, гуруҳ ғолибига айланди. Иккинчи ўринни эса тўққиз очко билан Ўзбекистон ёшлар терма жамоаси эгаллади. Учинчи ўрин саккиз очко жамғарган "Фарғона"га насиб қилди.\n14 фев 17:15:54\nФк Бухара Мы Стобой\nЯшавор Бухором баскетболчилари.\nБухором футболчиларига хам шундай галабалар тилайман


Халқаро суд - саробми ë реаллик?\n02 июл 2022, Тошкент вақти: 00:49\nБугун Андижондаги қирғин учун маъсулларнинг ўзларини ундан жабр кўрган минглаб бегуноҳ одамлар каби жавобгарликка тортишни истовчилар сони ошиб бораëтгандек.\nҒарбдан бошпана топган андижонликлар 2005 йилнинг 13 май кунги қирғин учун маъсулларни халқаро судга тортиш ниятидалар. Бу ниятга элтиши мумкин халқаро ҳуқуқий меъëрлар борми?\n2005 йил 13 май куни Андижонда юз берган қонли воқеалар пайти жабр кўрган ва бугунги кунда Ғарб давлатларидан бошпана топган андижонлик қочқинлар тўрт йил аввалги ҳодиса юзасидан айбдорларнинг маҳкамага тортилишига эришиш ҳаракатида. Улар бу юзадан кўрсатма беришга ҳам тайёр эканликларини айтишмоқда.\n- Ташқарида одил суд бўлишини хоҳлаймиз. Ўшандагина Андижон фожеасининг очилмаëтган сирлари очилади деган ишончимиз бор.\nЎзбекистонда ўтказилаëтган судларда ҳеч бир инсон ўзининг ичидаги ҳақиқатини оча олмайди. Буни бутун дунë билиб турибди. Бугунги кунда 450 андижонлик қочқинлар шу ишни юзага чиқаришга бел боғлади¸ дейди андижонлик қочқинлардан бири.\nХалқаро экспертлар эса Андижон қурбонлари учун айбдорларни халқаро маҳкамага тортилишига эришиш осон бўлмаслигини айтишади.\nАммо Ҳюман Райтс Уотч инсон ҳуқуқлари халқаро ташкилотининг собиқ таҳлилчиси Игор Воронцов фикрича, жабрланувчилар учун адолатни қарор топтириш борасида жуда яхши имконият бор. У ҳам бўлса Андижон бўйича алоҳида шубҳаланилган шахсларни, Ўзбекистондан ташқарида, бирор “универсал юрисдикция” амал қилаётган мамлакатга чиққан пайтларида жавобгарликка тортилишига эришишдир.\nУниверсал юрисдикция қонунлари, агар гап инсониятга қарши жиноятлар устида борар экан, дунёнинг ҳар қандай нуқтасида, ҳар қандай мамлакат фуқароларига нисбатан жиноий жавобгарликка тортиш имконини беради.\n- Агар Андижон хунрезлигида гумонланаётган ва шу воқеага масъул деб кўриладиган ўзбек расмийлари ёки собиқ амалдорлари Испания, Белгия ёки Германия каби мамлакатларга келган тақдирда, қонли воқеа жабрдийдалари ушбу мамлакатларнинг ҳукуматларидан уларни жавобгарликка тортилишларини талаб қилишлари мумкин.\nСабаби¸ мен санаб ўтган мамлакатларда ва айрим бошқа давлатларда чет эллик фуқаролар ҳам ўз давлатида инсониятга қарши содир этган жинояти учун жавобгарликка тортилиши мумкин, дейди Воронцов.\nЛекин Воронцовга кўра, дипломатик дахлсизлик мақомига эга расмийлар бундан мустаснодир.\n- Расмий мақомда келган, дипломатик дахлсизлик мақомига эга ўзбек расмийлари ёда давлат раҳбарини жавобгарликка тортиш имконсиздир.\nЛекин Андижон воқеаларида масъул деб кўрилган ўзбек расмийлари эртами-кеч Европа давлатларига ўзларича саёҳат қиладиган бўлишса, ҳибсга олинишлари мумкинлигидан қўрқишларига асос бор, дейди Воронцов.\nСобиқ Ўзбекистон Ички ишлар вазири Зокир Алматовни жавобгарликка тортиш учун, унинг 2005 йил Германияга ташрифи пайтида шундай бир уриниш бўлган эди.\nАлматов Германияга даволаниш учун келганида, прокуратура ҳаракатга тушган, лекин ҳеч нарсага эриша олмаган эди.\n-Алматов иши бўйича Германия прокуратураси ҳаракатга тушишидан олдин, бизга маълум бўлишича, Алматов зудликда мамлакатни тарк этиши ҳақида огоҳлантирилган ва у мамлакатни тарк этган.\nЯъни, бизга маълум бўлишича, Германия расмийлари даволаниш учун келган Алматовга нисбатан жиноий иш қўзғатилишини хоҳлашмаган, дейди Воронцов.\n2005 йил 13 май воқеалари юзасидан адолат қарор топишини хоҳлаётган андижонлик қочқинлар Зокиржон Алматовни Германияда ушлаб қолишга имконият бўлганини, бироқ ҳукумат билан келишув уларни собиқ Ички ишлар вазирига қарши кўрсатма беришдан тўхтатиб қолганини айтишади.\n- Алматов Германияга келган пайтда¸ уни ушлаб қолиш учун биз гувоҳ бўлишимиз мумкин эди. Аммо биз ўртадаги келишувга мувофиқ 20 одамга отув бермасликлари ва ҳукмни ўзгартиришлари учун гувоҳлик бермадик. Шунинг учун ҳам Алматов бу ерга бемалол келиб кетди¸ дея эслайди андижонлик қочинлардан бири.\n13 май куни сиëсий гуруҳга бирлашган андижонлик қочқинлар Тошкент ҳукумати билан қамоқда қолган яқинлари ва маслакдошларини қутқариш ниятида келишувга боргани¸ бироқ расмий Тошкент ваъдасида турмагач¸ бу сирни очишга қарор қилганликларини билдирдилар ва тўрт йил аввалги ҳодиса бўйича мустақил текширув ўтказиш талаби билан чиқдилар.\nИрландияда бошпана топган Ўзбекистон Инсон ҳуқуқлари жамияти раиси Абдужалил Бойматов андижонликларнинг бу ниятини олқишлайди.\n- Тўғри катта муваффақиятга эришиш қийин. Лекин чет давлатдаги мухолифатчилар¸ инсон ҳуқуқлари ҳимоячилари¸ "Андижон – Адолат ва Тикланиш" ташкилотлари биргаликда халқаро ташкилотлар¸ Европа давлатлари билан ҳамкорликда иш олиб борсак¸ Ўзбекистонда катта ўзгаришлар келтириб чиқариш мумкин¸ дейди Абдужалил Бойматов.\nЎзбекистон ҳукумати халқаро ҳамжамиятнинг Андижон воқеалари юзасидан мустақил текширув ўтказиш талабини рад этиб келади. Бунга жавобан Европа Иттифоқи дастлаб Андижон воқеаларига масъул деб кўрилган 12 нафар ўзбек расмийсига нисбатан виза чеклови жорий этган ва ўтган йили бу чекловни олиб ташлаган эди.


Қирғизистон президенти куёви Футбол федерациясига президент этиб саланди | ҚИРҒИЗИСТОН ЯНГИЛИКЛАРИ\nҚирғизистон президенти куёви Футбол федерациясига президент этиб саланди\nДавлат бошчиси Алмазбек Атамбаев қизининг эри 7 декабр куни Футбол федерациясига президент этиб тайинланди. Сиёсатшунослар унинг бу лавозимни эгаллашида қариндошчилик муомаларининг таъсири йўқлигини айтмоқдалар.\nСеметей Султанов Қирғизистон Футбол федерациясига президент этиб танладилар.\nСултанов Федерациянинг конференциясида мазкур лавозимга эришди.\nФутбол федерацияси матбуот хизмати ходими Тологон Шаршеев Султановнинг президент бўлиб сайланишида унинг қариндош-уруғчилик муомалари рол ўйнамаганини айтади.\n«Уни федерациянинг ўзи танлаб олди, яъни ижроя комитетининг барча вакиллари унга овоз беришди. Овоз бериш жараёни ва конференциянинг натижасида Султанов федерация президенти этиб тайинланди», деди Шаршеев.\nФедерациянинг янги раҳбаридан шарҳ олишнинг имконияти бўлмади.\nҚирғизистон футбол федерацияси собиқ раҳбари Айбек Алымбаев 2008 йилда бу лавозимга тайинланган ва хизмат муддатини тугатгач бу амалдан кетганди.\nKloop.kg президент Атамбаев матбуот котиби балан боғлана олмади.\nСиёсатшунос Марс Сариев федерация матбуот хизмати ходими сўзларига қўшилишини айтади. Унга кўра, Султановнинг президент бўлиб сайланишида унинг қариндош-уруғчилик муомалари рол ўйнамаган.\n«Футбол нима деган нарса? Бу “Северэлектро”, ёки “Кантский цементно-шиферный завод” ёки бўлмасам бирор мўмай даромадли ширкат эмас. Бу футбол федерацияси. Фикримча бундан сиёсат қилишнинг ҳожати йўқ», — деди Сариев.\nҚирғизистон ҳокимиятидан ағдарилган ҳар иккала президент болалари ҳам ўз вақтида маълум бир спорт федерацияларида раҳбарлик қилган.\n2004-2005 йиллари Асқар Акаев ўғли Айдар Миллий олимпиа комитети бошчиси бўлган.\nҲокимиятдан қувилган иккинчи президент Курманбек Бакиев ўғли Максим эса 2008 йил Кураш федерациясига раҳбарлик қилган.\nАввалги мақолаМХДҚ: Қамчи Колбаев Қирғизистонга олиб келинди\nНавбатдаги мақола«Кыргызстан» авиакомпанияси Россиядан «Груз-200»ни бепул таший бошлайди